title: Ikuisuuden loppu

text: Andrew Harlan on etevä teknikko, todellisuusmuutosten asiantuntija, ja hänen tehtävänään on astua eri aikakausille tekemään tarvittavat muutokset suotuisan lopputuloksen saamiseksi. Suotuisa muutos pyritään tekemään mahdollisimman hienovaroisesti, huomaamattomasti ja mahdollisimman vähäisillä säädöllä, ja Harlan on etevä löytämään tällaisia hienovaraisia keinoja. Harlan on myös harrastuksena kiinnostunut primitiivisistä ajoista ennen aikamatkustuksen ja Ikuisuuden perustamista, minkä vuoksi hän saa uuden tehtävän: hänen pitää kouluttaa uusi ja erikoinen Ikuisuuden jäsen, Brinsley Sheridan Cooperin mahdollisimman hyvin primitiiviajan historiaan ja kulttuuriin, mutta hänelle ei kerrota syytä. Harlanin tehtävän vuoksi hän ja Cooper joutuvat viettämään viikon 482 vuosisadalla, jonka aikana Harlan rakastuu palavasti ei-Ikuiseen naiseen, Noÿsiin, suojataakseen Noÿsia seuraavalta todellisuusmuutokselta Harlan päättää rikkoa Ikuisuuden sääntöjä ja viedä Noÿsin ajan ulkopuolelle ja piilottaa hänet johonkin kaukaiseen tulevaisuuteen. Harlan joutuu tekonsa vuoksi napit vastakkain esimiestensä kanssa ja alkaa epäillä Ikuisuuden tarkoitusta ja oikeutusta puuttua ihmiskunnan historiaan.


title: Ikuisuuden loppu

text: Romaanin julkaistusta versiosta Asimov rakensi sillan Säätiö-sarjaan (joka puolestaan on liitetty Robotit-sarjaan).


title: Peugeot XPS

text: Peugeot XPS on Peugeot Motocyclesin markkinoima ja Motorhispanian valmistama mopo. Mallista on saatavilla Enduro-, Supermoto- , ja Street Evo 3-versio. Vuoden 2006 malleissa Peugeot Motocycles on pyrkinyt panostamaan erityisesti XPS:n ajo-ominaisuuksiin mm. tasapainoisemman painonjakauman avulla.


title: Peugeot XPS

text: Kaikissa XPS-malleissa on nestejäähdytteinen Minarellin AM6-moottori, joka on valittu erityisesti moottorin Dell’Orto PHBN-kaasuttimen, SCR corse handmade 50/70 pakoputkiston sekä tehokkaan sylinterin täytön johdosta. Moottorin voima välitetään takapyörään 6-vaihteisen vaihdelaatikon kautta. Mopossa on kovahko Paiolin jousitus, joka on parhaimmillaan kuoppaisella tiellä. Renkaat ovat Pirellin valmistamat. Bensatankin koko on 7,8 litraa. Tankkaaminen on helppoa ison säiliön reiän ansiosta. Öljysäiliön tilavuus on 1 litra. Vaihdelaatikon öljytilavuus on noin 8 desilitraa. Suositeltava öljynvaihtoväli on 1000 kilometriä. Alkuperäinen tulppa on NGK BR9ES.


title: Ruostenopsasiipi

text: Ruostenopsasiipi ("Thecla betulae") on sinisiipien heimoon kuuluva päiväperhonen.


title: Ruostenopsasiipi

text: Ruostenopsasiiven siipien yläpinta on tummanruskea. Naaraalla on etusiivissä laajat oranssinväriset laikut, jotka erottuvat koiraalla vain epäselvinä vaalentumina. Täplän ohessa on mustahko diskaalitäplä, joka erottuu myös siiven alapinnalla. Takasiiven ulkoreunan takanurkassa olevien kannusten kohdilla on pienet oranssit täplät. Perhonen lepää usein siivet hieman raollaan. Siipien alapuoli on vaalean punaruskea, ulkoreunaa kohti tummeneva. Etureunasta lähtien siiven poikki kulkee muuta siipeä tummemman ruskea vyö. Etusiivessä vyön ulkoreunan puolta ja takasiivessä sen molempia reunoja rajaa valkoinen viiru, joka on vyötä kohti mustanruskea. Valkoinen viiru ulottuu kuitenkin siiven poikki vain takasiivessä ulkoreunan puolella ja myös vyö päättyy viirun päättyessä. Siipiväli 28–40 mm.


title: Ruostenopsasiipi

text: Ruostenopsasiiven levinneisyys ulottuu Pohjois-Espanjasta ja Irlannista Euroopan poikki Fennoskandian eteläosiin, Mongoliaan ja Pohjois-Kiinaan. Suomessa lajia tavataan Etelä-Suomessa melko yleisenä. Lentoaika on heinäkuun lopulta elokuun lopulle.


title: Ruostenopsasiipi

text: Ruostenopsasiipiä tavataan metsänlaidoilla, teiden varsilla ja tavallisesti myös puutarhoissa. Perhonen ei ole kovinkaan innokas lentelemään vaan pysyy paikallaan pitkiäkin aikoja. Lisäksi etenkin koiraat oleskelevat pääasiassa latvustoissa, joten perhosia näkee harvoin ja laji vaikuttaa helposti todelista harvinaisemmalta. Perhoset käyvät ruokailemassa pitkävartisilla kukilla, kuten ohdakkeilla.


title: Ruostenopsasiipi

text: Naaras munii aurinkoisilla paikoilla mutta tuulensuojassa kasvavien puiden korkeintaan parin vuoden ikäisille oksille. Toukat kuoriutuvat munista keväällä ja oleskelevat pääasiassa lehtien alapinnoilla lähellä keskisuonta. Niillä on korkeintaan heikko suhde muurahaisiin. Toukkavaihe kestää 6–9 viikkoa ja kotelovaihe 3–5 viikkoa.


title: Ruostenopsasiipi

text: Lajin tieteellinen lajinimi "betulae" viittaa koivuun ja on ilmeisesti Linnén tekemä virhe ravintokasvia ajatellessa, sillä ruostenopsasiipi ei elä koskaan koivuilla. Samaan perustuu myös vanha suomenkielinen nimi koivunopsasiipi.


title: Ruostenopsasiipi

text: Toukkien ravintokasveja ovat oratuomi ("Prunus spinosa") ja tuomi ("Prunus padus"), joskus myös viljellyt "Prunus"-suvun lajit.


title: Unkarilainen notaatio

text: Unkarilainen notaatio on ohjelmoinnissa käytetty nimeämiskäytäntö, jossa muuttujan nimi ilmaisee sen tyypin tai käyttötarkoituksen. Unkarilaisessa notaatiossa muuttujan varsinaisen nimen eteen sijoitetaan pieniä kirjaimia, joiden tarkoitus on muistuttaa ohjelmoijaa muuttujan tyypistä tai käyttötavasta.


title: Unkarilainen notaatio

text: Unkarilaista notaatiota on kahta eri tyyppiä: Systems Hungarian ja Apps Hungarian. Näistä ensimmäisessä muuttujan nimen eteen sijoitetaan merkintä muuttujan tietotyypistä ja jälkimmäisessä muuttujan käyttötarkoituksesta.


title: Unkarilainen notaatio

text: Alkuperäisen unkarilaisen notaation – jota nykyisin kutsutaan "Apps Hungarianiksi" – keksi unkarilaissyntyinen Charles Simonyi. Unkarilainen notaatio on saanut nimensä unkarilaisesta tavasta kirjoittaa henkilön sukunimi ennen etunimeä. Simonyista tuli myöhemmin Microsoftin pääarkkitehti, ja merkintätapaa on käytetty Microsoftin Windows-tuotteissa.


title: Unkarilainen notaatio

text: Termi "Apps Hungarian" sai nimensä siitä, että sentyyppistä nimeämiskäytäntöä käytettiin Microsoftin sovelluksia () kehittävällä osastolla. "Systems Hungariania" käytettiin myöhemmin Windows-kehitysryhmässä. Simonyin unkarilaisen notaation määrittelevä artikkeli puhuu muuttujien etuliitteistä, jotka ilmaisevat muuttujien "tyypin". Simonyi tarkoitti tällä lähinnä muuttujan semantiikka, mitä tapaa Apps Hungarian noudattaa. Jotkin Simonyin esimerkeistä ovat kuitenkin melko epäsemanttisia, joten Systems Hungarianiakaan ei voi pitää "vääränä" merkintätapana.


title: Unkarilainen notaatio

text: Systems Hungarianin ja Apps Hungarianin ero on etuliitteen käyttötavassa. Systems Hungarianissa etuliite ilmoittaa muuttujan tietotyypin tai toteutustavan:Apps Hungarianissa etuliite taas muistuttaa muuttujan käyttötarkoituksesta:Unkarilainen notaatio saattaa johtaa lukemiskelvottomiin muuttujien ja funktioiden nimiin, kuten codice_6 ("32-bittinen osoitin () vakiomerkkijonoon jossa on tiedostonnimi").


title: Unkarilainen notaatio

text: Unkarilaista notaatiota vastaan on puhunut mm. Linus Torvaldsin ja Linux-ytimen tyylioppaan mukaan "se on aivovaurioitunutta ja vain hämmentää ohjelmoijaa" perusteena että ohjelmointikielen kääntäjä tunnistaa ja pystyy tarkistamaan tietotyypin.


title: Unkarilainen notaatio

text: Bjarne Stroustrup on myös kritisoinut notaation käyttöä geneeriseen ohjelmointiin kykenevissä kielissä sanoen, että se ".. yksinkertaisesti monimutkaistaa ja vähentää abstraktiota".


title: Unkarilainen notaatio

text: .NETissä myös Microsoft on luopunut käytännöstä ja .NET Framework Guidelines suosittelee olemaan käyttämättä sitä.


title: Metsäveljet

text: Metsäveljet (viroksi "metsavennad", latviaksi "meža brāļi", liettuaksi "miško broliai") olivat Virossa, Latviassa ja Liettuassa toisen maailmansodan aikana ja sen jälkeen esiintyneitä neuvostomiehitystä vastustaneita vastarintaliikkeitä.


title: Metsäveljet

text: Neuvostoliitto solmi Baltian maiden kanssa keskinäiset ns. avunantosopimukset syksyllä 1939. Viro taipui sopimukseen syyskuun lopussa, Latvia ja Liettua lokakuun alussa. Kuhunkin Baltian maahan perustettiin suuret puna-armeijan tukikohdat, joihin Virossa sijoitettiin 25 000 miestä, Latviassa 30 000 ja Liettuassa 20 000 miestä. Poliittinen hyökkäyskampanja jatkui ja huipentui kesällä 1940 Baltian maiden miehittämiseen kokonaan. Vangitsemiset ja pakkosiirtotoimet aiheuttivat miesten piiloutumisen metsiin. Samalla ryhdyttiin muodostamaan aseellisia vastarintaryhmiä, joiden jäseniä kutsuttiin metsäveljiksi.


title: Metsäveljet

text: Saksa hyökkäsi Neuvostoliittoon kesällä 1941. Sotatoimet ulottuivat pian myös Baltian alueelle, ja elokuun loppuun mennessä koko Baltian manneralue oli saksalaisten hallussa. Saksalaisten lähestyessä neuvostovallan aikana maan alle painuneet metsäveljet ryhtyivät puhdistamaan maata puna-armeijasta ja helpottamaan saksalaisten etenemistä. Virossa vuoden 1941 ”kesäsotaan” osallistui 16 000 miestä. Saksan miehitysaikanaan 1941–1944 harjoittama ankara miehityspolitiikka synnytti puolestaan kansallisia vastarintaliikkeitä kuhunkin Baltian tasavaltaan. Sotaonnen käännyttyä saksalaiset panivat toimeen sotilaiden pakko-ottoja vuonna 1943, jolloin suuri määrä virolaismiehiä pakeni jälleen Suomenlahden yli Suomeen.


title: Metsäveljet

text: Rintamalinja lähestyi jälleen Baltiaa vuoden 1944 alussa. Saksan armeijaan liittyi noin 50 000 virolaista ja 100 000 latvialaista miestä, joista kaatui 15 000 virolaista ja 40 000 latvialaista. Virolaisjoukoilla oli tärkeä osuus kesän 1944 taisteluissa Neuvostoliittoa vastaan Sinimäedin alueella Narvan lähistöllä. Latviassa syntynyt kansallinen vastarintaliikkeen keskuskomitea yritti palauttaa maan itsenäisyyden onnistumatta siinä. Liettuassa syntyi useita vastarintaryhmiä, jotka 1943 yhdistyivät Liettuan vapautuskomiteaksi. Saksalaiset kuitenkin pidättivät sen jäsenet.


title: Metsäveljet

text: Koko Baltia joutui neuvostojoukkojen haltuun marraskuuhun 1944 mennessä. Monet virolaiset, latvialaiset ja liettualaiset eivät taaskaan alistuneet uuteen neuvostomiehitykseen vastarinnatta. Kaikkiin kolmeen Baltian maahan syntyi saksalaisten nopean perääntymisen aikana syksyn 1944 kuluessa laaja aseellinen vastarintaliike. Aseita saatiin saksalaisten jälkeensä jättämästä kalustosta ja sotasaaliina puna-armeijalta. Metsäveljet kykenivät ajoittain luomaan jopa jonkinlaisen varjohallinnon kontrolloimilleen alueille.


title: Metsäveljet

text: Saksan vetäydyttyä Virosta syksyllä 1944 Viroon jäi tuhansia Saksan armeijaan vapaaehtoisesti liittyneitä tai pakkovärvättyjä virolaisia sotilaita. Monet heistä piiloutuivat aseineen metsiin. Virossa metsävelitoiminta oli vahvinta maan sankkametsäisimmillä ja soistuneimmilla seuduilla, Virumaalla, Pärnumaalla ja Võrumaalla.


title: Metsäveljet

text: Arvioidaan, että vuosien 1945–1952 aikana metsäveljiin kuului kaikkiaan Virossa yhteensä 30 000–40 000 miestä. Heistä osa oli kuitenkin vain piilossa neuvostovaltaa ilman aseita. Osa taas oli aseiden kanssa odottamassa länsimaiden hyökkäystä Neuvostoliittoon, jolloin he voisivat liittyä taisteluun. Aseellisiin operaatioihin neuvostovaltaa vastaan osallistui 14 000–15 000 miestä, ei kuitenkaan samanaikaisesti. Aktiivisia aseellisia taistelijoita arvellaan olleen kerrallaan 5 000–6 000.


title: Metsäveljet

text: Metsäveljet ryöstivät neuvostoliittolaisia kauppoja ja rahakuljetuksia, esimerkiksi maanviljelijöiltä perittyjä veroja, jotka he palauttivat viljelijöille. He tekivät sabotaasihyökkäyksiä, surmasivat miliisejä, NKVD:n työntekijöitä ja virolaisia kommunisteja.


title: Metsäveljet

text: Latviassa sissiliike käynnistyi neuvostomiehityksen alkaessa 1944. Sissien kokonaismääräksi Latviassa arvioidaan koko vastarinta-ajalta 30 000, aktiivitaistelijoiden määrä huippuaikana oli 5 000–6 000 miestä.


title: Metsäveljet

text: Liettuan vastarintaliike oli laajempi kuin Latvian ja Viron. Jo Saksan miehityksen aikana oli metsissä monikymmentuhantinen sissiarmeija. Saksan lähdettyä Liettuasta ehdittiin maassa järjestää osittainen liikekannallepano.


title: Metsäveljet

text: Liettuan sissiarmeijan toiminta oli muita Baltian maita järjestäytyneempää ja perustui aluepuolustukseen. Liettuan armeijan univormut ja sotilasarvot olivat käytössä. Liikkeellä oli sanomalehti- ja kirjapainoja. Vuoden 1945 vaiheilla metsäveljiä oli Liettuassa arviolta 30 000. Neuvostomiehityksen aikana arvioidaan vastarintaliikkeeseen osallistuneen Liettuassa kaikkiaan 50 000 miestä.


title: Metsäveljet

text: Liike oli voimakkaimmillaan vuosina 1944–1949. Tämän jälkeen toiminta hiipui. Vuoden 1952 tienoilla Virossa arvellaan aseissa olleen enää muutama sata miestä. Kaikkiaan Baltiassa miehityshallintoa vastaan käyty sota vaati Virossa ja Latviassa kummassakin ehkä lähes 10 000 uhria. Liettuassa kaatuneita metsäveljiä oli yli 20 000.


title: Metsäveljet

text: Neuvostoliiton turvallisuuspalvelun NKVD:n miehiä pukeutui usein metsäveljien asuihin. Metsäveljiksi naamioituneina he kävivät taloissa ja kylissä ryöstämässä, jotta kyläläisten mieli muuttuisi ja apu metsäveljille loppuisi. Vuonna 1949 toteutettu maatalouden kollektivisointi vaikeutti metsäveljien toimintaa. Josif Stalinin kuoleman jälkeen myönnetty yleinen armahdus, joka toteutettiin lupauksen mukaisesti vuonna 1955, käytännössä lopetti liikkeen.


title: Metsäveljet

text: Muutama kaikkein sinnikkäin loppuvaiheessa mukaan tullut jatkoi aina neuvostomiehityksen loppuun asti, mutta näiden merkitys jäi lopulta täysin mitättömäksi. Viimeisiä virolaisia vapaustaistelijoita oli 69-vuotias August Sabbe, joka hukuttautui tai hukutettiin 28. syyskuuta 1978 Vöhandu-jokeen, kun KGB:n agentit olivat saamassa hänet kiinni. Hukkumispaikalla on muistokivi. Hänet on haudattu Tarttoon.


title: Taponlehti

text: Taponlehti eli lehtotaponlehti ("Asarum europaeum") on Keski- ja Itä-Euroopassa yleinen, vihreänä talvehtiva kasvilaji. Se on myös vanha lääke- ja puutarhakasvi. Suomessa laji on luonnonvaraisena harvinainen ja rauhoitettiin vuonna 1983.


title: Taponlehti

text: Monivuotisen taponlehden juurakko ja varsi ovat suikertavia. Vuosikasvaimen tyvellä kasvaa 3–4 suomumaista lehteä. Suuremmat kasvulehdet ovat tummanvihreitä, päältä kiiltäviä ja muodoltaan munuaismaisia. Ehytlaitaisen ja alta karvaisen lehden ruoti on 5–15 cm pitkä, lehtilapa 5–11 cm leveä. Lehdet talvehtivat. Kellomaiset, yksittäin olevat kukat ovat päätteisiä, kolmiliuskaisia ja punaruskeita. Kukat jäävät lehtien alla yleensä huomaamatta. Tuoksu on varsin tärpättimäinen. Taponlehti kukkii touko-kesäkuussa.


title: Taponlehti

text: Taponlehti voi levittäytyä maarönsyjensä avulla laajoiksi kasvustoiksi. Kasvin siemeniin kehittyy ravintolisäke, joka houkuttelee muurahaisia kuljettamaan siemeniä pesiinsä. Tämän vuoksi lajia tavataankin usein tiheinä kasvustoina muurahaispesien ympäristössä.


title: Taponlehti

text: Taponlehden esiintymisalue ulottuu Ranskasta ja Isosta-Britanniasta Venäjälle Uralin tienoille. Skandinaviassa lajia tavataan Tanskassa sekä Norjan ja Ruotsin eteläosissa, mutta nämä esiintymät ovat viljelykarkulaisia. Suomessa taponlehteä on tavattu eripuolilla Etelä-Suomea ja Pohjanlahden rannikkoa, mutta ainoa luonnonvarainen esiintymä on Iitin Taasianjoen ja sen sivuhaarojen varrella. Esiintymä löydettiin vasta vuonna 1971.


title: Taponlehti

text: Taponlehti suosii varjoisaa, kosteaa ja suojaisaa kasvupaikkaa. Se suosii läpäisevää, ravinteikasta maata, mutta kasvaa myös savisessa paikassa. Iitin kasvupaikat ovat tuoreita ja kosteita jokivarsien kuusilehtoja. Taponlehti ei siedä paahdetta eikä kuivuutta, joten kasvupaikkojen metsänhakkuut tai ojitukset ovat lajille tuhoisia.


title: Taponlehti

text: Taponlehti on vanha lääkekasvi, jonka juurta on käytetty muun muassa oksettamiseen. Sitä on käytetty myös rotanmyrkkynä. Nykyään taponlehden koristeellinen lehdistö ja hyvä peittävyys tekevät siitä suositun puutarhakasvin. Hyvässä paikassa kasvi talvehtii vihreänä ja on pitkäikäinen.


title: Egon Bondy

text: Egon Bondy, oik. Zbyněk Fišer, (20. tammikuuta 1930 – 9. huhtikuuta 2007) oli tšekkiläinen filosofi, kirjailija ja runoilija.


title: Egon Bondy

text: Bondy syntyi Prahassa ja opiskeli vuosina 1957–1961 Kaarlen yliopistossa filosofiaa ja psykologiaa. Hän oli kuuluisan kirjailija Bohumil Hrabalin läheinen ystävä.


title: Egon Bondy

text: Bondyn monipuolinen tuotanto vaihtelee 1950-luvun alun eeppisistä runoista 1980-luvun meditatiivisiin, filosofisiin teoksiin. Hän kirjoitti myös romaaneja. Hänen filosofinen tuotantonsa käsittelee suurilta osin ontologiaa ja siihen liittyviä eettisiä kysymyksiä.


title: Egon Bondy

text: Bondy siirtyi 1990-luvulla Bratislavaan, Slovakiaan, jossa hän kuoli huhtikuussa 2007. Hänellä oli Slovakian kansalaisuus.


title: Mercedes-Benz SLR McLaren

text: Mercedes-Benz SLR McLaren on urheiluauto, joka on saanut superauton luokituksen. Se on kehitetty yhteistyössä DaimlerChryslerin sekä McLaren Automotiven kanssa. Mercedes-Benz SLR McLaren on maailman toiseksi nopein automaattivaihteilla toimiva auto. Auton lähtöhintana pidetään noin 443 000 euroa. Auto pystyy kiihdyttämään 100 km/h nopeuteen 3,8 sekunnissa ja sen huippunopeudeksi on ilmoitettu 334 km/h.


title: Mercedes-Benz SLR McLaren

text: SLR:n moottori on käsintehty, kompressoriahdettu V8.


title: Mercedes-Benz SLR McLaren

text: Tekniset tiedot:Jarrulevyt ovat hiili-keramiikkaseosta, joka mahdollistaa paremman jarrutuskyvyn kuin tavalliset teräslevyt. Ne kestävät jopa 1000 celsiusasteen lämpötilan. Levyn halkaisija edessä on 370 mm ja jarrusylintereitä on kahdeksan. Takajarruissa halkaisija on 360 mm ja sylintereitä on neljä.


title: Mercedes-Benz SLR McLaren

text: Autossa on takana myös jarruilmanohjain (spoileri) joka nousee ylös jarrutettaessa suurilla nopeuksilla, juuri tämän ilmanohjaimen ansiosta auto pysähtyy suurista nopeuksista nopeammin kuin yksikään vastaavanlainen automalli.


title: Mercedes-Benz SLR McLaren

text: SLR:n jarruja on kritisoitu siitä, että ne ovat liian tehokkaat, jotkin kriitikot väittävät että jarrut ovat käytännössä joko päällä tai pois päältä. Jarrutettaessa bensapumppu myös työntää lisää bensaa moottorin jäähdyttämiseksi, ja koska pakoputket on sijoitettu kuljettajan etupuolelle, ohjaamoon tulee välillä palamattoman bensan hajua.


title: Mercedes-Benz SLR McLaren

text: Vaihteisto on viisivaihteinen automaattivaihteisto, jossa on kolme eri tilaa: Sport, Comfort ja Manual. Sport-asentoa käytetään jokapäiväisessä käytössä, Comfort-asennossa liikkeellelähtö tapahtuu kakkosvaihteella töyssyisillä tai liukkailla teillä ja Manuali-asennossa kuljettaja pystyy itse vaihtamaan vaihteita touchpadin avulla. Manual-asennon ollessa käytössä on myös kolme tilaa: Sport, Supersport ja Race. Nämä tarkoittavat lähinnä vaihteen kytkentänopeutta. Samaa vaihteistoa käytetään myös muissa AMG:n urheilumalleissa, kuten Mercedes-Benz SL65 AMG:ssä.


title: Mercedes-Benz SLR McLaren

text: Vaihteiden välitykset:


title: Mercedes-Benz SLR McLaren

text: Coupe


title: Mario Echandi Jiménez

text: Mario José Echandi Jiménez (17. kesäkuuta 1915 – 30. heinäkuuta 2011) oli Costa Rican presidentti 1958–1962.


title: Mario Echandi Jiménez

text: Ennen presidenttiyttään Jiménez oli toiminut Costa Rican suurlähettiläänä Yhdysvalloissa ja edustanut maataan myös Amerikan valtioiden järjestössä ja YK:ssa.


title: Mario Echandi Jiménez

text: Lisäksi Jiménez toimi Costa Rican ulkoasiainministerinä. Hän oli ehdolla presidentiksi uudelleen vuosina 1970 ja 1982, mutta jäi kummallakin kerralla valitsematta. Jiménez kuoli sydänkohtauksen jälkeiseen keuhkokuumeeseen 96-vuotiaana heinäkuussa 2011.


title: Ålandsfärjan

text: Ålandsfärjan AB (nykyisin Viking Line) oli yksi Viking Linen kolmesta perustajayhtiöstä. Kaksi muuta Viking Linessä mukana ollutta varustamoa, Rederi AB Slite ja Rederi AB Sally (alun perin Rederi AB Vikinglinjen) jättivät Viking Line -yhteisyrityksen vuorollaan joko konkurssin vuoksi tai kilpailijan ostamana.


title: Ålandsfärjan

text: Ålandsfärjan AB:n perusti yksi Rederi AB Vikinglinjenin perustajista, Gunnar Eklund. Hän oli lähtenyt Vikinglinjenistä vuonna 1962 ja seuraavan vuoden keväänä perusti yhdessä Frank Lundqvistin ja Rafael Mattsonin kanssa Ålandsfärjan AB:n. Yhtiö merkittiin kaupparekisteriin 5. huhtikuuta 1963. Neljä päivää myöhemmin varustamo osti Englannin kanaalissa liikennöineen 1933 rakennetun s/s Brittanyn. Alusta modernisoitiin telakalla Helsingborgissa ja se sai nimekseen S/S Ålandsfärjan ennen kuin aloitti liikenteen reitillä Maarianhamina – Gräddö 20. kesäkuuta 1963. Laivalla oli tilaa 800 matkustajalle, 40 henkilöautolle ja kahdelle bussille tai rekalle. Vuonna 1966 Ålansfärjan AB perusti yhdessä Rederi AB Vikinglinjenin ja Rederi AB Sliten kanssa markkinointiyhtiö Viking Linen (tuolloin Vikinglinjen Ab) josta kukin varustamo omisti kolmasosan. 1960-luvun lopulla ja 1970-luvun alussa varustamo hankki kaksi uutta autolauttaa, M/S Kapellan ja M/S Marellan. Samalla yhtiö muutti nimensä vuoden 1970 alussa SF Line AB:ksi. Nimen oli tarkoitus kuvata paremmin uutta toimialuetta, joka ylsi nyt Manner-Suomeen. SF on lyhennelmä sanoista Sverige-Finland. SF line pysyi yhtiön nimenä vuoteen 1995 asti, jolloin Rederi AB Sliten konkurssin jälkeen varustamo muutti nimensä Viking Line Abp:ksi ja listautui Helsingin pörssiin.


title: Martti Katajisto

text: Martti Viljami Katajisto (6. joulukuuta 1926 Parkano – 25. tammikuuta 2000 Helsinki) oli suomalainen näyttelijä. Elokuvahistoriaan hän on jäänyt eritoten tukkipoika Nokian roolista Sillanpää-filmatisoinnissa "Ihmiset suviyössä" (1948). Uransa alussa hän keräsi mainetta teinityttöjen suosikkina, myöhemmin hän oli mukana useissa näytelmätaiteen suurissa klassikoissa.


title: Martti Katajisto

text: Martti Katajiston kasvatusvanhemmat olivat maanviljelijä Aati Sipilä ja Laura Agneta Teresia Helander. Katajisto sai tuntuman teatterimaailmaan jo lapsena Parkanon Nuorisoseuran näyttämötoiminnan kautta. Kouluaikoinaan hän harrasti muun muassa runonlausuntaa ja näyttelemistä. Suomen Teatterikoulun hän suoritti 1945–1947.


title: Martti Katajisto

text: Vuonna 1947 Katajisto kiinnitettiin Helsingin Kansanteatteriin. Siellä hän näytteli muun muassa Pirkko Raition eroajaisnäytelmäksi valitussa komediassa "Edvardin lapset" yhtä lapsista. Kahta muuta tulkitsivat Marjatta Kallio ja Usko Kantola. "Niskavuoren Heta" -näytelmän ensi-illassa Ylioppilastalolla Katajisto näytteli Jaakko Harjulaa, Hetan poikaa, kuten myöhemmin samasta aiheesta tehdyssä elokuvassakin. Hetan tyttäriä näyttelivät niin ikään elokuvaversiosta tutut Marjatta Kallio ja Hillevi Lagerstam. Itse Hetan roolissa nähtiin molemmissa versioissa vahvaan naisosaan kuin luotu Rauni Luoma. Vuonna 1951 Katajisto teki opintomatkan Pariisiin.


title: Martti Katajisto

text: Katajisto siirtyi Suomen Kansallisteatterin riveihin vuonna 1954. Keväällä 1955 hän näytteli muun muassa "Venetsian kauppiaassa" Bassanon roolin. Erityistä huomiota sai Katajiston tulkinta "Hamletin" pääosasta vuonna 1957. Katajiston tunnettuihin rooleihin kuului myös klassinen Romeo näytelmässä "Romeo ja Julia". Urallaan hänellä oli rooleja niin ikään esimerkiksi näytelmissä "Karamazovin veljekset", "Aavesonaatti", "Kuinka äkäpussi kesytetään", "Oppineita naisia", "Tartuffe", "Juorukoulu", "Reviisori" sekä "Ihana seikkailu". Näyttelijänura kääntyi laskuun 1960-luvulla, jolloin Katajisto omien sanojensa mukaan oli liian vanha sankariksi ja liian nuori kypsiin luonneosiin - tavallaan siis väliinputoaja. Taiteellisia kohokohtia Katajiston teatteriuralla oli Henrik Ibsenin näytelmä "Nukkekoti" (1972). Nousukiitoon Katajiston ura lähti jälleen 1970-luvun lopussa, ja hän viihtyi Kansallisteatterissa eläkkeelle siirtymiseensä asti.


title: Martti Katajisto

text: Katajiston elokuvaura alkoi pienistä sivuosista. Ensiesiintyminen valkokankaalla oli "Nuoruus sumussa", Toivo Särkän ohjaustyö vuodelta 1946. Parikymppinen Katajisto sivuositti kolmea muuta elokuvaa, kunnes teki läpimurtonsa Valentin Vaalan klassikkoelokuvassa "Ihmiset suviyössä" 1948 nuoruudenkiihkoisen Nokian roolissa. Hänelle myönnettiin osastaan Jussi-palkinto 1949. Nokia on tulkittu myös Suomen elokuvahistorian ensimmäiseksi homoseksuaaliksi mieshahmoksi. Elokuvan tähtitaivaalla Katajisto vakiinnutti asemansa vuonna 1949 valmistuneessa "Prinsessa Ruususessa" prinssi Florestanina. Toisaalta tämän roolin myötä hän katsoi leimautuneensa liiaksi kauniiden kiiltokuvapoikien rooleihin.


title: Martti Katajisto

text: Vuonna 1950 Katajisto oli Eeva-Kaarina Volasen vastanäyttelijänä Särkän ohjaamassa epookkikomediassa "Katariina kaunis leski". Luutnantti Schildt on tyypillinen ”kiiltokuvarooli”, nuori mies, jonka vastapuolella on joukko juonittelijoita, jotka asettavat esteitä pääparin onnen tielle. Vuonna 1953 Katajisto oli pääroolissa vankilasta vapautuvana nuorukaisena elokuvassa "Jälkeen syntiinlankeemuksen". Palkitussa komediaelokuvassa "Nukkekauppias ja kaunis Lilith" (1955) Katajisto on nukkekauppias, Lilithinä nähdään Hillevi Lagerstam. Katajisto on mukana Edvin Laineen Niskavuori-filmatisoinneissa "Niskavuoren Heta" (1952) ja "Niskavuori taistelee" (1957).


title: Martti Katajisto

text: Katajiston elokuvaura päättyi 1960-luvun alkupuolen näyttelijälakkoon. Vuonna 1960 hänellä oli miespääosa elokuvassa "Nina ja Erik". 1970- ja 1980-luvuilla Katajisto nähtiin ainoastaan kahdessa uutuuselokuvassa. Vuosisadan loppua kohti oli jälleen hieman vilkkaampaa. Katajisto näytteli kolmessa 1990-luvulla valmistuneessa elokuvassa, ja myös kehuja irtosi. Hänen suoritustaan dementoituneena isänä Veikko Aaltosen elokuvassa "Isä meidän" (1993) ylistettiin. Timo Koivusalon vuonna 1999 ohjaama "Kulkuri ja joutsen" on Martti Katajiston uran viimeinen. Siinä hän näyttelee ironisin ottein elokuvamoguli T. J. Särkkää.


title: Martti Katajisto

text: Martti Katajisto teki uraa myös radiossa. 1950–60 -luvuilla häntä kuultiin erityisesti Eero Leväluoman ja Urpo Laurin ohjaamissa kuunnelmissa. Katajiston tunnetuimpiin radiotöihin luetaan vuonna 1979 tallennettu Federico Garcia Lorcan monologi "Härkätaistelijan kuolema".


title: Martti Katajisto

text: Katajisto kuoli pitkäaikaiseen sairauteen 73-vuotiaana.


title: Lady Bird Johnson

text: Claudia Alta Taylor "Lady Bird" Johnson, os. Taylor (22. joulukuuta 1912 Karnack, Texas, Yhdysvallat – 11. heinäkuuta 2007 Austin, Texas, Yhdysvallat) oli Yhdysvaltain presidentti Lyndon B. Johnsonin puoliso. Hänet tunnettiin erityisesti luonnon- ja rakennustensuojelun ystävänä. Johnson oli myös yksi kaikkien aikojen rakastetuimmista presidentin puolisoista Yhdysvalloissa.


title: Lady Bird Johnson

text: Johnsonilla oli englantilaisia ja skotlantilaisia sukujuuria. Hänen isänsä Thomas Jefferson Taylor oli varakas liikemies, ja äiti menehtyi tapaturmaisesti tyttären ollessa viisivuotias. Elinikäisen kutsumanimensä Lady Bird hän sai pienenä lastenhoitajan sanottua hänen olevan "suloinen kuin leppäkerttu" ().


title: Lady Bird Johnson

text: Johnson opiskeli Marshall Senior High Schoolissa, myöhemmin journalismia ja taiteita St. Mary's Episcopal School for Girlsissä ja valmistui Texasin yliopistosta.


title: Lady Bird Johnson

text: "Lady Bird" Taylor ja Lyndon B. Johnson avioituivat San Antoniossa Texasissa 17. marraskuuta 1934. Parille syntyi kaksi tytärtä: Lynda ja Luci. Lynda meni naimisiin poliitikko Charles Robbin kanssa.


title: Lady Bird Johnson

text: Lady Bird oli Yhdysvaltain ensimmäinen nainen miehensä Lyndon B. Johnsonin ollessa presidenttinä 1963–1969. Lyndon B. Johnson nousi Yhdysvaltain presidentiksi salamurhatun John F. Kennedyn jälkeen. Lady Bird Johnson jäi leskeksi miehensä kuoltua sydänkohtaukseen 1973.


title: Lady Bird Johnson

text: Johnson oli ajoittain julkisuudessa vielä miehensä kuoleman jälkeenkin. Hänen terveytensä heikentyi vanhetessa: hän sai kaksi aivoverenkiertohäiriökohtausta, joista toinen vaikutti hänen kävely- ja puhekykyynsä. Johnson oli viimeiset elinvuotensa pyörätuolissa sokeutuneena. Lady Bird oli ennen kuolemaansa Yhdysvalloissa vanhin elossa oleva entinen ensimmäinen nainen eli presidentin puoliso. Hän kuoli 94-vuotiaana iltapäivällä 11. heinäkuuta 2007 kotonaan Austinissa. Lady Bird Johnson on Yhdysvalloissa toiseksi pisimpään elänyt presidentin puoliso Harry S. Trumanin vaimon Bess Trumanin jälkeen, joka eli 97-vuotiaaksi.


title: Pelopeia

text: Pelopeia viittaa kreikkalaisessa mytologiassa seuraaviin hahmoihin.


title: Pelopeia

text: Pelopeia oli Thyesteen tytär. Thyestes taisteli veljensä Atreuksen kanssa Mykenen valtaistuimesta, ja hänellä oli myös suhde veljensä vaimon Aeropen kanssa. Kostaakseen tämän Atreus tappoi veljensä pojat ja syötti heidän lihansa Thyesteelle.


title: Pelopeia

text: Thyesteen etsiessä kostokeinoja hän kuuli oraakkelilta, että hän voisi saada kostonsa, jos hän saisi pojan oman tyttärensä kanssa. Pelopeia synnyttikin hänelle Aigisthoksen, mutta hylkäsi lapsensa häveten sukurutsaista tekoaan. Paimen löysi lapsen ja antoi tämän Atreukselle, joka kasvatti poikaa omanaan. Aigisthoksen vartuttua mieheksi Thyestes paljasti hänelle olevansa sekä tämän isä että isoisä ja Atreus on hänen setänsä, jolloin Aigisthos tappoi Atreuksen.


title: Pelopeia

text: Pelopeia, niobidi, oli yksi Amfionin ja Nioben seitsemästä tyttärestä. Hänet tappoi nuolellaan Artemis hänen äitinsä ylpeiltyä lastensa lukumäärällä.


title: Pelopeia

text: Pelopeia oli Peliaan ja joko Anaksibian tai Fylomakhen tytär.


title: Pelopeia

text: Pelopeia oli Areen rakastettu, joka synnytti tälle Kyknoksen.. Tosin Kyknoksen vanhemmiksi mainitaan myös Ares ja Pyrene.


title: Äppelviken

text: Äppelviken on yksi Ruotsin pääkaupungin Tukholman kaupunginosista. Se sijaitsee läntisen Tukholman alueella ("Västerort"), ja kuuluu hallinnollisesti Bromman kaupunginosa-alueeseen. Kaupunginosaa rajaavat Ålstenin, Stora Mossenin, Alvikin, Stora Essingenin ja Smedslättenin kaupunginosat. Se sijaitsee myös Mälaren-järven vieressä. Kooltaan Äppelviken on 0,77 neliökilometrin suuruinen, ja siellä on asukkaita noin 1800.


title: Betty Ford

text: Elizabeth Ann ”Betty” Bloomer Warren Ford (8. huhtikuuta 1918 Chicago, Illinois – 8. heinäkuuta 2011 Rancho Mirage, Kalifornia) oli 38. Yhdysvaltain presidentin Gerald Fordin puoliso.


title: Betty Ford

text: Betty Bloomer syntyi Chicagossa, Illinois'ssa myyntiedustaja William Stephenson Bloomer vanhemman perheeseen. Hän oli perheen kolmas lapsi ja ainoa tytär.


title: Betty Ford

text: Asuttuaan vähän aikaa Denverissä Bloomer varttui Grand Rapidsissa, Michiganissa, missä hän suoritti high schoolin.


title: Betty Ford

text: Suuren pörssiromahduksen jälkeen Bloomer alkoi 14-vuotiaana toimia vaatemallina ja opettaa lapsille tansseja kuten foxtrotia, valssia ja sen ajan afroamerikkalaisten suosikkitanssia big applea. Hän työskenteli myös vammaisten lasten parissa. Itse hän valmistui tanssiopinnoistaan vuonna 1935.


title: Betty Ford

text: Bloomer menetti 16-vuotiaana isänsä, joka menehtyi 60-vuotispäivänsä aattona autotallissaan häkämyrkytykseen korjatessaan perheen autoa, vaikka tallin ovet olivat auki.


title: Betty Ford

text: Bloomer matkusti kahdeksi kesäksi Benningtoniin, Vermontiin jatkamaan opintojaan. Sen jälkeen hän muutti Manhattanille Chelsean kaupunginosaan. Siellä hän rahoitti tanssiopintonsa työskentelemällä muotimallina. Sen jälkeen Bloomer palasi kotikaupunkiinsa, missä hän asui äitinsä ja tämän uuden puolison Arthur Meigs Goodwinin kanssa. Hän sai työtä paikallisen tavaratalon muotisuunnittelijan apulaisena.


title: Betty Ford

text: Vuonna 1942 Betty Bloomer meni naimisiin William C. Warrenin kanssa, jonka hän oli tuntenut 12-vuotiaasta asti. Pariskunta muutti Toledoon, Ohioon, sen jälkeen Fultoniin, New Yorkiin, ja takaisin Grand Rapidsiin. Warren oli alkoholisti ja hänen terveytensä oli heikko. Juuri kun Betty oli päättänyt hakea eroa, mies vajosi koomaan. Betty jäi hoitamaan miestä kahdeksi vuodeksi, kunnes tämä toipui. Sen jälkeen he erosivat 22. syyskuuta 1947 lapsettomina.


title: Betty Ford

text: Betty Warren solmi avioliiton tulevan presidentin Gerald Fordin kanssa 15. lokakuuta 1948. Fordit olivat naimisissa 58 vuotta ja saivat neljä lasta:Betty oli Yhdysvaltain ensimmäinen nainen miehensä toimiessa presidenttinä vuosina 1974–1977. Hän toipui samoihin aikoihin rintasyövästä. Gerald Fordin kuoltua vuonna 2006 Betty asui Rancho Miragessa, Kaliforniassa.


title: Betty Ford

text: Betty Ford oli mukana perustamassa yhdessä suurlähettiläs Leonard Firestonen kanssa Betty Ford -klinikkaa ("Betty Ford Center"). Vuonna 1982 perustettu klinikka tarjoaa vieroitushoitopalveluita alkoholi- ja huumeriippuvaisille. Betty Ford itse kamppaili lääkeriippuvuuden kanssa. Betty Ford -klinikan hoitopalveluita käyttävät yleensä julkisuuden henkilöt. Klinikan hoitotiloista puolet on varattu miehille, puolet naisille. Betty Ford -klinikan hallituksen puheenjohtajana toimii Fordien tytär Susan Ford Bales.


title: Mielenterveysyhdistys Taimi

text: Mielenterveysyhdistys Taimi ry on Tampereella toimiva mielenterveyskuntoutujien oma yhdistys, johon voivat liittyä kaikki mielenterveysasioista kiinnostuneet. Yhdistyksen toimintaan kuuluu mielenterveysasioista tiedottaminen, vertaistukitoiminta, mielekkään toiminnan tarjoaminen mielenterveyskuntoutujille ja lehtien julkaiseminen (Kipunoita ja verkkolehti Taimikko). Yhdistyksellä on kahvila nimeltä "Ruusan kahvila" ja se kuuluu Mielenterveyden keskusliittoon. Taimi ry on perustettu 1976 ja sen jäsenmäärä on noin 950 (2007).


title: Taimi

text: Taimi voi tarkoittaa seuraavia asioita:


title: Día

text: Día ( tai Ντία, joskus "Dhía") on Kreikan saari, joka kuuluu Kreetan saariin ja sijaitsee Egeanmereen kuuluvassa Kreetanmeressä Kreetan pohjoisrannikon edustalla noin 12–14 kilometriä Kreetan pääkaupungista Iraklionista koilliseen. Saaren pinta-ala on 11,8802 neliökilometriä ja se on asumaton (vuonna 2011). Hallinnollisesti saari kuuluu Chersónisoksen kuntaan, Iraklionin alueyksikköön ja Kreetan alueeseen.


title: Día

text:
Dían saari sijaitsee Egeanmereen ja tarkemmin Kreetanmereen kuuluvassa Iraklioninlahdessa Kreetan saaren edustalla. Kreetan pääkaupunki Iraklion sijaitsee 12–14 kilometrin päässä Díalta lounaaseen. Saari on osa Chersónisoksen kuntaa ja Iraklionin alueyksikköä. Día on leveimmältä kohdaltaan noin kolme kilometriä leveä ja pituutta puolestaan on enimmillään noin viisi kilometriä. Dían korkein kohta on 255 metriä merenpinnan yläpuolella (toisen lähteen mukaan 220 m ja kolmannen 268 m). Keskimäärin saarella on korkeutta 91,12 metriä. Saaren pinta-ala on 11,8802 km². Dían luoteispuolella sijaitsee pieni Petalídin saari. Dían itäpuolella puolestaan sijaitsee pieni Paximádin saari. Saaren itäosassa sijaitsee Agkináran lahti. Eteläosassa sijaitsevat puolestaan lahdet Panagía, Agrieliá, Kápari sekä saaren ainoa satama, Ágios Geórgios.
Día kuuluu Natura 2000 -verkostoon. Lisäksi saari muodostaa kansainvälisesti tärkeän lintualueen (IBA).


title: Día

text: Saari kuuluu uhanalaisen kri-krin eli ”kreetalaisen villivuohen” tärkeimpiin suojelualueisiin. Äärimmäisen uhanalaista munkkihyljettä tavataan useasti Dían ympäristössä. Euroopan unionin alueella munkkihyljettä tavataan noin sadassa paikassa. Díalla elää myös doggilepakkoja ja kaniinin kotoperäinen alalaji, "Oryctolagus cuniculus cnossicus". Lisäksi saarella elää aigeiansisiliskon kotoperäinen alalaji "Podarcis erhardii schieberi".


title: Día

text: Día on tärkeä pesimäalue linnuille. Esimerkiksi mustakurkkukerttu, välimerenhaukka ja keltanokkaliitäjä pesivät saarella. Muita saarella tavattavia lintulajeja ovat vuorikotka, muuttohaukka ja karimetson alalaji "Phalacrocorax aristotelis desmarestii".


title: Día

text: Dían kasvillisuus koostuu pääasiassa "phryganasta" ja muusta pensaikosta. Día on hyvin tärkeä biotooppi eli eliöiden elinympäristö kotoperäisille kasvilajeille sekä eteläisen Egeanmeren alueella harvakseltaan esiintyville kasvilajeille.


title: Día

text: Piikkiluppio ("Sarcopoterium spinosum") on saaren hallitseva laji. Dían kasvistoon kuuluvat lisäksi muun muassa mastiksipistaasi, kurhojen sukuun kuuluva "Carlina diae", kellojen sukuun kuuluva "Campanula creutzburgii", kellokasvien heimoon kuuluva "Petromarula pinnata", isomaltsan sukulainen "Atriplex recurva", paloyrttien sukuun kuuluva "Phlomis lanata", latva-artisokan sukulainen "Cynara cornigera", kelttojen sukuun kuuluva "Crepis tybakiensis", maksaruohojen sukuun kuuluva "Sedum praesidis" sekä sipulien sukuun kuuluva Kreetan ja Kárpathoksen kotoperäinen laji "Allium tardans". Dían kasveista marattien sukuun kuuluva "Asperula tournefortii" ja helmililjojen sukuun kuuluva "Muscari dionysiacum" mainitaan IUCN:n (1993). Nämä kaksi lajia on myös suojeltu Kreikan presidentin asetuksella.


title: Día

text: Viime vuosikymmenten aikana Dían kasvillisuus on kärsinyt suuresti ylilaidunnuksesta. Alun perin saarella laidunsivat kotieläiminä käytetyt vuohet. Vuoden 1955 jälkeen saarelle tuotiin villejä kri-kri-vuohia, jotka nykyisin ylikansoittavat saarta. Kreikan metsätalousministeriöllä on ollut aikeena viime vuosina poistaa saarelta kaikki vuohet ja palauttaa kri-krit saarelle sen jälkeen, kun Dían kasvillisuus on palautunut. Saarta uhkaavat myös esimerkiksi kasvava matkailullinen kiinnostus saareen.


title: Día

text:
Tutkijoiden mukaan vielä 5 000 vuotta sitten saarta peitti metsä, mutta se hakattiin laivanrakennuksen materiaaliksi. Lisäksi saarella oli useita lähteitä, mutta ne ehtyivät noin tuhat vuotta sitten. Día oli neoliittisella ja minolaisella kaudella asutettu. Etenkin minolaiskaudella ja keskiajalla Díalla oli tärkeä merkitys merenkulussa, sillä merimiehille saari toimi hyvänä merkkinä siitä, että he olivat lähestymässä Kreetan rannikkoa. Dían vesille ankkuroiduttiin ja saari tarjosi myös suojaa voimakkaalta pohjoistuulelta.
Vuoteen 1937 saakka saarella oli pieni kalastajan pitämä viininviljelyalue. Seuraavana vuonna saaresta muodostettiin suojelualue. Díalle tuotiin 1950-luvun jälkipuoliskolla Kreetan länsiosan Lefká Óri -vuoristosta kri-kri-vuohia. Lefká Órilla kri-kri-populaatio oli uhattuna.


title: Día

text: Ranskalaisen merentutkijan Jacques-Yves Cousteaun sukeltajineen kerrotaan etsineen Dían vesiltä 1970-luvun puolivälissä Atlantiksen uponnutta kaupunkia. Sen sijaan Cousteau löysi sieltä vuonna 1450 eaa. suuressa luonnononnettomuudessa tuhoutuneen ja uponneen minolaiskaupungin. Toisen lähteen mukaan Cousteau löysi Dían läheisyydestä merenpohjasta suorakulmion- ja neliönmuotoisia kiviä, jotka olivat aikoinaan toimineet aallonmurtajana. Cousteau esitti löydön jälkeen, että aikoinaan yksi Kreetan suurimmista ja tärkeimmistä satamista oli sijainnut siellä. Sataman on arveltu uponneen Santorínin tulivuorenpurkauksen seurauksena vuonna 1450 eaa.


title: Día

text: Kreikkalaisen mytologian mukaan Kreetalla syntynyt ylijumala Zeus yllättyi katsoessaan kerran, mitä Kreetalla tehtiin. Kreetalaiset olivat keihäin ja jousin aseistautuneina jahtaamassa villivuohia. Rhea oli synnyttänyt Zeuksen Díkti-vuorella sijaitsevaan Díktin luolaan piiloon isältään Kronokselta. Luolassa sotaisat puolijumalat tanssivat hänen ympärillään kilpiään ja aseitaan kalisuttaen, ettei Zeuksen itku olisi kantautunut luolasta Kronoksen korviin. Zeus sai luolassa maitoa Amalthea-nimiseltä vuohelta. Kreetan vuohet olivat Amalthean jälkeläisiä. Tämän vuoksi Zeus rakasti vuohia. Suutuksissaan Zeus päätti tappaa kaikki kreetalaiset. Hän puhalsi mereen salaman ja merestä nousi valtava hirviö. Muut jumalat yrittivät tuloksetta saada Zeusta muuttamaan mieltään. Meren jumala Poseidon kysyi Zeukselta, kuinka tämä saattaisi surmata luolassa kilpiään ja aseitaan kalisuttaneet puolijumalat. Poseidonin kysymys sai Zeuksen luopumaan aikeistaan. Zeus heitti tämän jälkeen kaksi korppua kohti Kreetaa. Hirviö yritti syödä korput, mutta Zeus kivetti hirviön ja korput salamallaan. Näin syntyivät Día ja pienet Paximádin ja Petalídin saaret.


title: Día

text: Ateenan tuleva kuningas Theseus surmasi Kreetalla labyrinttiin vangitun Minotauruksen ja legendan mukaan pakeni tämän jälkeen yhdessä Kreetan kuningas Minoksen tyttären Ariadnen kanssa Díalle. Toisen legendan mukaan Ariadne kidnapattiin Knossoksesta ja vietiin Díalle, jossa hänet tapettiin.


title: Día

text: Díalla on ainoastaan yksi taverna ja satama, jotka kummatkin sijaitsevat etelärannikon Ágios Geórgioksen lahdella. Muita palveluita saarella ei ole. Lahdella on myös Ágios Geórgioksen kirkko. Satamasta lähtee Dían pohjoisosaan kivetty polku.


title: Día

text: Saarelle tehdään Kreetalta retkiä, jotka lähtevät Iraklionin ja Goúveksen satamista. Díalla on mahdollista esimerkiksi sukeltaa, uida ja grillata. Dían vesillä on lentokoneiden ja laivojen hylkyjä.


title: Insuliiniresistenssi

text: Insuliiniresistenssi tarkoittaa tilaa, jossa insuliinin vaikutus heikkenee, jonka seurauksena verensokeri nousee. Käsite liittyy yleensä diabetekseen. Muutos voi olla lyhyt- tai pitkävaikutteinen aiheuttajasta riippuen. Resistenssille herkistäviä tekijöitä tunnetaan yli 30, niitä ovat muun muassa lihavuus, tupakointi, asidoosi, alkoholi, korkea verenpaine, raskaus (raskausajan diabetes), paasto ja palovammat. Insuliiniresistenssi on yhteinen monille sairauksille, jotka yleistyvät länsimaissa. Yksi yleisimmistä on metabolinen oireyhtymä. Insuliiniresistenssi on todennäköisesti osin perinnöllinen, mutta sitä voivat pahentaa monet edellä mainitut tekijät.


title: Insuliiniresistenssi

text: Insuliiniresistenssi voi johtua häiriöstä insuliinin sitoutumisessa solun insuliinireseptoriin, reseptorien määrän tai toiminnan muutoksesta, glukoosin-sokerin kuljetusproteiinin määrän tai toiminnan häiriöstä tai glukoosiaineenvaihdunnan häiriöstä solun sisällä. Häiriö on siis glukoosin otossa soluun tai sen aineenvaihdunnassa solun sisällä.


title: Lisa Nilsson

text: My Lisa Karolina Nilsson (s. 13. elokuuta 1970 Tukholma, Ruotsi) on ruotsalainen laulaja. Hänen äitinsä ja isänsä olivat jazzmuusikoita. Nilssonin oma musiikki on ollut pitkään tyyliltään soulahtavaa poppia. 2000-luvun alussa hän julkaisi ensimmäisen jazzlevynsä.


title: Julius Andrejevas

text: Julius Andrejevas (s. 1942) on liettualainen säveltäjä.


title: Julius Andrejevas

text: Andrejevas opiskeli Liettuan musiikkiakatemiassa pianonsoittoa Aldona Dvarionienėn ja sävellystä Eduardas Balsysin johdolla. Hän asui vuosina 1991–1998 Espanjassa.


title: Julius Andrejevas

text: Andrejevasin tyylissä yhdistyvät vaikutteet sekä vanhemmasta taidemusiikista että 1900-luvun tyyleistä, kuten sarjallisuudesta. Hänen tuotantoonsa kuuluu mm. runsaasti kamarimusiikkia.


title: Vaclovas Augustinas

text: Vaclovas Augustinas (s. 17. lokakuuta 1959) on liettualainen säveltäjä, musiikkipedagogi ja kuoronjohtaja.


title: Vaclovas Augustinas

text: Augustinas valmistui Liettuan musiikkiakatemiasta. Hänellä on ollut klassisen säveltäjän uran ohella ura rock-muusikkona, ja hän tuli tunnetuksi mm. Antis-yhtyeen jäsenenä.


title: Vaclovas Augustinas

text: Augustinas on toiminut vuodesta 1992 lähtien Vilnan Jauna muzika -kuoron johtajana. Suurin osa hänen sävellystuotannostaan on luonnollisesti vokaalimusiikkia, mutta joukkoon mahtuu myös soitinmusiikkiteoksia.


title: Tyndareus

text: Tyndareus oli kreikkalaisessa mytologiassa Spartan kuningas, Oibaloksen ja Gorgofonen tai Periereen ja Gorgofonen poika. Tyndareuksen puoliso oli Leda, jonka kanssa heillä oli lapset Helena, Polydeukes, Kastor, Klytaimnestra, Timandra, Foibe ja Filonoe.


title: Tyndareus

text: Tyndareuksen vaimon Ledan vietteli Zeus joutsenen hahmossa. Leda sai kaksi munaa, joista kummastakin kuoriutui kaksi lasta. Toisesta tulivat Polydeukes ja Helena, Zeuksen lapset, ja toisesta Kastor ja Klytaimnestra, Tyndareuksen lapset.


title: Tyndareus

text: Tyndareuksen veli Hippokoon anasti vallan Tyndareukselta ja karkotti hänet, mutta Herakles tappoi Hippokoonin ja tämän pojat, mukaan lukien Lykonin, ja nosti Tyndareuksen takaisin valtaan. Tyndareuksen toisen veljen nimi oli Ikarios, josta tuli Penelopen isä.


title: Tyndareus

text: Thyesteen anastettua vallan Mykenessä surmatun hallitsijan Atreuksen pojat Agamemnon ja Menelaos saapuivat maanpakoon Spartaan. Heidän vartuttuaan Tyndareus auttoi heitä kaatamaan isänsä surmaajat, ja antoi Klytaimnestran Agamemnonille puolisoksi. Helenan kohdalla kosijoita oli kuitenkin huomattavasti enemmän, koska häntä pidettiin maailman kauneimpana naisena.


title: Tyndareus

text: Kun Helenan tuli aika astua avioon, monet kuninkaat ja prinssit ympäri maailmaa saapuivat pyytämään hänen kättään tai laittoivat lähettiläänsä tekemään sen puolestaan. Kilpakosijoiden joukossa olivat Odysseus, Menestheus, Aias, Diomedes, Patroklos sekä Idomeneus, mutta suosikki oli Menelaos, joka joidenkin lähteiden mukaan ei itse saapunut paikalle, vaan häntä edusti hänen veljensä Agamemnon. Kaikki paitsi Odysseus toivat mukanaan paljon myötäjäislahjoja.


title: Tyndareus

text: Tyndareus ei uskaltanut valita voittajaa kosijoista tai edes lähettää ketään pois peläten loukkaavansa heitä ja aiheuttavansa siten riitaa kosijoiden keskuudessa. Odysseus lupasi ratkaista ongelman, jos Tyndareus vain auttaisi häntä Penelopen, Ikaroksen tyttären kosiskelussa. Tyndareus suostui tähän heti, ja niin Odysseus ehdotti, että ennen valinnan tekemistä kaikkien kosijoiden tulisi vannoa juhlallinen vala, jossa nämä lupaavat puolustaa valittua puolisoa ketä tahansa vastaan, joka yrittää riitauttaa valinnan. Tämä ratkaisu osoittautuikin toimivaksi, ja niin Helena ja Menelaos naivat toisensa. Tyndareuksen kuoleman jälkeen Menelaoksesta tuli Spartan kuningas, koska ainoat miespuoliset vallanperijät, Kastor ja Polydeukes, olivat kuolleet ja nostettu Olympos-vuorelle.


title: Tyndareus

text: Joitakin vuosia myöhemmin Paris, Troijan prinssi, saapui Spartaan naidakseen Afroditen hänelle lupaaman Helenan. Helena rakastuikin häneen ja lähti vapaaehtoisesti Spartasta Pariksen mukaan jättäen taakseen Menelaoksen ja Hermionen, heidän yhdeksänvuotiaan tyttärensä.


title: Tyndareus

text: Menelaoksen onnistunut yritys hakea Helena takaisin saa aikaan Troijan sodan. Sodan loputtua Orestes tappaa Tyndareuksen tyttären ja samalla oman äitinsä Klytaimnestran kostaen isänsä murhan. Tyndareuksen mainitaan edelleen olleen syyttämässä Orestesta tyttärensä kuolemasta, mutta toinen lähde mainitsee Tyndareuksen jo olleen tässä vaiheessa kuollut.


title: Alyn McCauley

text: Alyn McCauley (s. 29. toukokuuta 1977 Brockville, Ontario) on kanadalainen entinen jääkiekkoilija, joka pelasi NHL:ssä vuosina 1997–2007. McCauleyn pelipaikka oli keskushyökkääjä.


title: Alyn McCauley

text: New Jersey Devils varasi McCauleyn vuoden 1995 NHL:n varaustilaisuudessa. Hän ei kuitenkaan aloittanut NHL-uraansa New Jerseyssä, vaan seurojen välisen vaihtokaupan seurauksena debytoi Toronto Maple Leafsin paidassa. Toronton jälkeen hän pelasi San Jose Sharksissa, jonka kapteeninakin toimi. McCauley siirtyi 2. heinäkuuta 2006 Los Angeles Kingsiin, jossa pelasi viimeisen kautensa. Hän oli pelaamatta suurimman osan tuosta kaudesta polvivamman vuoksi.


title: Alyn McCauley

text: McCauley oli kerran ehdolla NHL:n parhaan puolustavan hyökkääjän palkinnon Frank J. Selke Trophyn saajaksi, kaudella 2003–2004. Hän teki tuolla runkosarjakaudella henkilökohtaiset ennätyksensä muun muassa tehopisteissä (47), maaleissa (20), syöttöpisteissä (27) ja tehotilastossa (+23).


title: Alyn McCauley

text: Lopetettuaan pelaajauransa McCauley on toiminut muun muassa Los Angeles Kingsin pelaajatarkkailijana.


title: Korppinen

text: Korppinen on harvinainen suomalainen sukunimi. Vanhaan karjalaiseen henkilönimistöön kuitenkin sisältyy paljon linnunnimityksiä, yksi niistä on "korppi.


title: Korppinen

text: Sukunimenä Korppi on esiintynyt mm. Johanneksessa, missä on elänyt esim. Peckoi Korppi 1617. Lisäksi mm.Wiipurin pitäjässä 1555 Anders Kårp, Savonlinnassa 1561 Joen Kårp, Jääskessä 1567 Henrich Korppi ja Uudellamaalla Hopeaveroluettelossa 1571on merkitty Hans Person Korpp. Eräiden kirjatietojen mukaan sukunimenä Korppi(nen) esiintyy Savossa pitäjittäin 1694 seuraavasti: Mikkeli 2kpl, Pieksämäki 3kpl, Rantasalmi 1kpl, Leppävirta 4kpl. Esimerkiksi Puumala, Juva ja Sulkava ovat paikkakuntia, joissa henkikirjoihin nimeä ei vielä olisi tuolloin kirjattu. Nimikartoituksista löytyy merkintöjä nimen käytöstä 1800-luvulta myös länsisuomesta, pohjanmaalta.


title: Korppinen

text: Sukunimen "nen"-pääte on yleistynyt nimistökäyttöön vasta 1850-luvulla


title: Raimond Aumann

text: Raimond Aumann (s. 12. lokakuuta 1963 Augsburg, Länsi-Saksa) on saksalainen jalkapallomaalivahti. Hän voitti maailmanmestaruuden vuoden 1990 MM-kisoissa Saksan kakkosmaalivahtina.


title: Raimond Aumann

text: Raimond Aumann pelasi viimeistä kautta lukuun ottamatta koko uransa Bayern Münchenissä. Hän aloitti vuonna 1982 joukkueen kakkosmaalivahtina Jean-Marie Pfaffin takana. Kaudella 1984-85 Aumann nousi ykkösmaalivahdiksi, mutta loukkaantumisen vuoksi putosi jälleen vaihtopenkille. Kun Pfaff siirtyi vuonna 1988 pois joukkueesta, tuli Aumannista jälleen Bayern Münchenin ykkösmaalivahti ja hän pysyi "tolppien välissä" kunnes Oliver Kahn otti torjuntavastuun. Kauden 1994-95 Aumann pelasi Turkissa Beşiktaş JK:ssa voittaen mestaruuden ja lopetti sitten uransa. Bayern Münchenissä hän voitti peräti kuusi Saksan mestaruutta.


title: Raimond Aumann

text: Saksan jalkapallomaajoukkueessa Raimond Aumann pelasi vuosina 1989–1990 neljässä maaottelussa ja voitti maailmanmestaruuden vuonna 1990.


title: Raimond Aumann

text: Tällä hetkellä Aumann toimii Bayern Münchenissä seuran ja kannattajien välisenä yhteyshenkilönä.


title: Raimond Aumann

text: Aumannin lempinimi on "Balu", joka tulee Viidakkokirjan Baloo-karhusta.


title: L'Étrange Défaite

text: L'Étrange Défaite. Témoignage écrit en 1940 ("Merkillinen tappio. 1940 kirjoitettu todistus") on ranskalaisen historioitsijan Marc Blochin vuonna 1940 kirjoittama teos toisen maailmansodan taistelusta Saksan ja Ranskan välillä. Bloch itse osallistui kahteen maailmansotaan. Tässä kirjassa hän ei kerro henkilökohtaisista sotamuistelmistaan, vaan pyrkii objektiiviseen Ranskan antautumisen syiden ymmärtämiseen. Koska hän kirjoitti kirjan sodan aikana, L'Étrange Défaite on eräänlainen kirjoittajan omiin kokemuksiin pohjautuva raportti tapahtuneesta.


title: L'Étrange Défaite

text: Bloch kirjoitti teosta vuonna 1940 heinäkuusta syyskuuhun, ja teoksen julkaisi kustannusliike Franc-Tireur (Tarkka-ampuja) vuonna 1946 eli kaksi vuotta sen jälkeen kun Gestapo oli teloittanut Marc Blochin. Hän kätki sen tohtori Pierre Canquen taloon Clermont-Ferrandissa. Saksalaisten partio, joka oli asettunut rakennukseen, löysi käsikirjoituksen, mutta sen sisältö ei herättänyt miehittäjien mielenkiintoa. Näin Pierre Conque saattoi ottaa sen haltuunsa ja kätkeä sen rakennuksen puutarhaan. Vapautuksen jälkeen käsikirjoitus luovutettiin Marc Blochin perheelle julkaistavaksi.


title: L'Étrange Défaite

text: Tämä kirja voidaan nähdä todisteena tapahtumasta. Se koostuu kolmesta yhtäläisestä osasta. Johdannon sijaan Bloch kirjoittaa luvussa ”Présentation du témoin” henkilökohtaisesta asemastaan ja toiminnastaan vuoden 1940 taistelun aikana. Nämä todistelut ovat koko teoksen ydin ja niistä kerrotaan luvussa ”La dépossition d'un vaincu”. Tässä teoksen osassa Bloch analysoi Ranskan armeijan puutteita ennen sotaa ja lyhyen sodan aikana. Kirjan viimeisessä luvussa ”Examen de conscience d'un Français” hän kokoaa ja sommittelee yhteen aiemmin mainitsemansa puutteet sodankäyntitaktiikassa ja kirjoittaa ranskalaisen yhteiskunnan identiteetistä sotien välisenä aikana.


title: L'Étrange Défaite

text: Marc Blochin analyysi tapahtumista lähtee Ranskan armeijan perusteista, ja se kohoaan aina kaikkein armeijan ja tasavallan korkeimmalle tasolle, joilla on ollut korkein vastuu asioista ja tapahtumista.


title: L'Étrange Défaite

text: Marc Bloch paljastaa kaikkein ensimmäiseksi armeijan byrokraattisen luonteen ja liittää siihen vielä rauhan aikana omaksutut tavat: eritoten ”kauniisti tehtyjen papereiden kultin”, mutta myös ”pyrkimyksen olla loukkaamatta tai suututtamatta ylempiä päättäjiä, joko nykyisiä tai tulevia”. Nämä tavat johtivat vastuun hajoamiseen liian monelle eri hierarkian tasolle, kuten myös käskyjen toimeenpanon myöhästymiseen. Tämän kaiken syynä hän näkee Ranskan armeijan ikärakenteen, joka oli aivan liian korkea ja vain hitaasti uusiutuva. Varsinkin kun vastassa oli paljon nuorempi Saksan armeija.


title: L'Étrange Défaite

text: Tämä byrokraattinen organisaatio oli, Blochin mukaan, kouluttanut myös omat upseerinsa, jotka perinteen mukaisesti pyörinä teorian ja traditioiden kultin ympärillä. Keskeisin tämän alana kasvattaja oli Sotakorkeakoulu, jota Marc Bloch oli kieltäytynyt suorittamasta ja siksi hän ei voinut kohota armeijan arvoasteikossa kapteenia korkeammaksi. Ottaen perustakseen ensimmäisen maailmansodan kokemukset, niin tämän koulun keskeisin oppirakennelma korosti tykistön suurta merkitystä, kun vastassa olisivat olleet moottoroidut yksiköt, esimerkeiksi panssarivaunut ja lentokoneet. Sotakorkeakoulussa näitä pidettiin liian raskaina ja vaikeina liikutella. Samoin strategian opetus perustui teoreettiselle taistelukosketuksen säännölle, joka oli elegantti ja abstrakti rakennelma ja jota ei kokeiltu käytännön harjoituksissa. Lisäksi tämä opetus oli yhdistetty salaisuuksien kulttiin, joka hidasti ja vaikeutti informaation kulkua, sekä komentajakulttiin, joka oli reaktiota siihen mitä oli koettu sodassa vuosina 1916 ja 1917.


title: L'Étrange Défaite

text: Yhdistelmä, jonka muodostivat byrokratia ja tiukka äkseeraus, aiheuttivat täydellisen epäjärjestyksen, sillä kolme toisiaan seurannutta kapteenia, joka muutaman kuukauden aikana oli samassa virassa, sekä eritoten vakava puutteellisuus sekä miesten että materiaalin hallinnossa. Sotilaat asuvat huonosti ja ennen kaikkea heidän tulee siirtyä vaikka heidän kyvyistään ole täyttä tietoisuutta. Näin heidän energiansa kuluu edestakaisin marssimiseen. Tämän lisäksi oli puute sotilaallisesta materiaalista, varsinkin kun vastassa oli hyvin varusteltu saksalainen armeija. Puute oli määrällinen, sillä sotilasbudjetti oli haihtunut raja-alueen linnoitustöihin eli Maginot-linjaan, joka kuitenkin jätti oven avoimeksi pohjoisesta tulevalla invaasiolle. Myös keskittämisen puute on oli merkityksellinen ongelma, sillä esimerkiksi panssarivaunut oli hajotettu eri puolilla maata sijaitseviin yksiköihin ja tämä puolestaan teki kaikki todelliset armeijan liikkeet mahdottomiksi. Nopeasti tämä kentällä ollut sekasotku ulottui armeijan kaikille tasoille ja upseeriston liian nopean vaihtumisen tähden, jotka eivät edes osanneet tehtäviään, ja välinpitämättömyys paikallisista olosuhteista sekä yleensä dokumenteista, jotka byrokraattisessa kontekstissa lopullisesti halvaannutti Ranskan armeijan.


title: L'Étrange Défaite

text: Useimmiten armeija nuukahtaa kun se ei tiedä missä vihollinen on. Marc Bloch soimaa täten erityisesti tiedustelupalvelujen riittämättömyyttä Ranskan armeijassa. Se on Blochin mielestä seurausta armeijan huonosta organisoinnista. Hän oli vastuussa kapteenina yksikköjen polttoainehuollosta ja hän sai tässä tehtävässä vastaanottaa vain puutteellisia informaatiolehdyköitä, joissa oleellinen oli luokiteltu niin salaiseksi, että se oli tarkoitettu vain kaikkein korkeimmalla hierarkian tasolle. Kokonaisuudessaan tiedon kulkemisen väylä oli liian monipolvinen ja pitkä ja se oli useimmiten jo muuttunut käyttökelvottomaksi kun se saapui henkilölle, jonka olisi pitänyt toimia ohjeiden mukaisesti.


title: L'Étrange Défaite

text: Näin oli mahdotonta tietää millainen oli toteutettavan käskyn suorittamisen hetki, ja tämä johti puolestaan erilaisiin vastatoimintoihin, kuten Meusen ja Sedanin armeijoiden vetäytymiset osoittivat sillä näiden osa oli sitoutunut Belgian alueelle. Tämän tilanteen tähden, jokainen armeijakunta ja jopa melkein jokainen upseeri, mukaan lukien myös Marc Bloch itse, rakensi oman tiedustelujärjestelmänsä. Tämä puolestaan johti tuhoisaan tiedustelukilpailuun, johon liittivät vielä vähäiset kontaktit eri asteisten armeijayksiköiden ja upseerien välillä ja eri komentoportaissa. Näin upseerit eivät joskus tienneet edes sitä missä heidän omat joukkonsa olivat.


title: L'Étrange Défaite

text: Tiedustelupalvelut aliarvioivat Saksan armeijan laajuuden ja liikkuvuuden, ja näin tiedustelu lähetti päivittäin paikkoihin, jotka saksalaiset olivat jo vallanneet. Bloch korostaa erityisesti kroonista kyvyttömyyttä arvioida saksalaisten liikkuvuuden nopeutta kuten myös panssarivaunujen ja lentokoneiden lukumäärää. Ranskalaiset olivat niin täynnä tykistönsä ja kanuunoidensa erinomaisuutta, että muu ajattelu oli jopa mahdotonta. Tämä tiedustelun toimimattomuus tuli suurena yllätyksenä armeijan sotilasjohdolle.


title: L'Étrange Défaite

text: ""Olemme kärsineet uskomattoman tappion. Kenen syy? Parlamentaarisen järjestelmän, sotilasyksiköiden, englantilaisten, viiden kolonnan, vastaavat kenraalimme. Kaikkien muiden yhdessä, paitsi ei heidän"".


title: L'Étrange Défaite

text: Marc Blochin syytöspuhe Ranskan armeijan pääesikuntaa vastaan on harvinaisen kovaa tekstiä. Hän korostaan ensiksi auktoriteettikriisiä. Suuret päälliköt eivät halunneet vaihtaa yhteistyökumppaneitaan ja vaalivat huolellisesti komentoportaan ja suoritusportaan välistä eroa. Hän huomauttaa erityisesti komentoportaan epäyhtenäisyydestä ja kuinka päälliköt nauttivat täydellistä vapautta rangaistuksista, kun sitä vastoin alaisia rangaistaan kovalla kädellä pienistäkin virheistä. Tämä tilanne oli johtanut päälliköiden vastuuntunnottomuuteen ja he voivat väistää kaikki heille tarjotut tilaisuudet uusiin ratkaisuihin. Ylenemisjärjestelmä korostaa ikää ennen pätevyyttä ja sen tekee tekee erityisen hankalaksi upseereiden alhainen keski-ikä. Johdon koordinaatio katosi johtajien keskinäiseen taisteluun ja monenlaiseen kilpailuun esikuntien ja armeijayksiköiden välillä.


title: L'Étrange Défaite

text: Oman armeijaosastonsa kautta Marc Bloch oli usein yhteydessä liittolaisarmeijoihin, ja hän veti tilanteesta synkät johtopäätökset. Hän korostaan ennen muuta sotilaiden ja alueen väestön keskinäisiä toimeentulovaikeuksia.


title: L'Étrange Défaite

text: Britit olivat palkkasotilaita ja heidän käyttäytymisensä oli onnetonta. He olivat "ryösteleviä" ja "irstaita" sotilaita. Tämä vahvisti vain maaseutuväestön ennakkoasenteita, he inhosivat sotilaita ja heidän anglofobinen mielensä täyttyi historiallisilla yhteyksillä. Tämä tunneilmasto vain voimistui kun kävi ilmi, että britit olivat paenneet ensimmäisinä ja käyttivät kyynärpäitään evakuoinnin aikana ja että he olivat räjäyttäneet sillat turvatakseen pakomatkansa välittämättä ranskalaisista joukoista jotka olivat jääneet siltojen taakse.


title: L'Étrange Défaite

text: Useita kertoa, kuten peräytymisessä Arrasin kaupunkiin britit eivät antaneet lupaamansa apua, koska he kokivat ranskalaisten armeijan strategisesti heikoksi. Nopean peräytymisvaiheen aikana armeijoilla ei ollut enää minkäänlaista yhteistä johtoa tai esikuntaa. Britanniassa kuitenkin antautumisen jälkeen kansa otti Ranskasta tulleet pakolaiset hyvin vastaan, mutta viranomaisten asenne oli enemmän kuin viileä.


title: L'Étrange Défaite

text: Kuitenkaan Marc Bloch ei syytä ainoastaan armeijaa sotilaallisesta epäonnistumisesta. Hän yhdistää sotilaiden kyvyttömyyden ja sekä ranskan koko kansa valmistumattomuuden ja uskomattoman likinäköisyyden.


title: L'Étrange Défaite

text: Blochin ensimmäinen kohde valtion tasolla ovat poliittiset puolueet. Hän paljastaa Ranskan "virallisen poliittisen propagandan, sen ärsyttävyyden ja optimistisen kömpelyyden ja arkamaisuuden" sekä kaiken huippuna "maamme hallituksen kyvyttömyyden kunniallisesti määritellä omat tavoitteensa sodankäynnissä". Hallituksen ministereiden pysähtyneisyys ja velttous ovat tuomittavia ja heidän vastuunsa siirtäminen teknisille asiantuntijoille, jotka ovat palkattu samoista heidän itsensäkin käymistä korporatiivisista kouluista (eritoten École Polytechnique'ista ja Sciences-Po'sta). Koko tämä suljettu ja pieni maailma, joka perustuu iän mukaiseen uralla etenemiseen ja yhteiseen kansan väheksymisen kulttuuriin. Lisäksi he aliarvioivat kansan todellisia kykyjä.


title: L'Étrange Défaite

text: Poliittiset puolueet olivat myös leimautuneet ristiriitaisuuksiensa tähden. Näin ollen, oikeistopuolueet, unohtivat germanofobiansa ja taipuivat antautumisen edessä ja unohtivat demokratian ja perinteiden puolustamisen. Vasemmisto kieltäytyi myöntämästä varoja varustautumiseen ja saarnasi pasifismista, mutta samaan aika halusi tykkejä Espanjan tasavaltalaisille. Marc Bloch syyttää ammattiliittoja niiden pikkuporvarillisesta maailmankuvasta ja asenteesta, joka keskittyi vain hetkellisiin etuihin, kun olisi pitänyt omistaa ajatuksia tulevaisuudelle ja koko valtakunnan yhteiselle menestykselle. Samalla hän tuomitsee pasifismin ja internationalismin yhteensovittamattomina isänmaakultin kanssa. Hän tuomitsee pasifistien puheet ja näkemykset siitä, että sota olisi vain rikkaiden ja vaikutusvaltaisten leikkiä, johon käytät eivät voi sekaantua. Tämä on tosin eräs marksilainen tulkinta sodasta.


title: Vytautas Bacevičius

text: Vytautas Bacevičius (9. syyskuuta 1905 – 15. tammikuuta 1970) oli liettualainen säveltäjä ja pianisti.


title: Vytautas Bacevičius

text: Bacevičius syntyi Łódźissa muusikkosukuun. Hänen sisarensa oli kuuluisa puolalainen säveltäjä ja viulisti Grażyna Bacewicz. Bacevičius sai varhaisimman musiikinopetuksen omalta isältään. Hän valmistui Łódźin konservatoriosta vuonna 1926 ja opiskeli sen jälkeen Kaunasin yliopistossa.


title: Vytautas Bacevičius

text: Bacevičius asui muutaman vuoden Pariisissa ja asettui Yhdysvaltoihin pian toisen maailmansodan alettua. Hän kuoli New Yorkissa 1970.


title: Vytautas Bacevičius

text: Pianistina Bacevičius esiintyi Euroopassa, Pohjois-Amerikassa ja Etelä-Amerikassa. Yhdysvaltoihin muutettuaan hän pääsi esiintymään muun muassa Carnegie Halliin. Hänen ohjelmistoonsa kuului esimerkiksi Franz Lisztin, Frédéric Chopinin, Aleksandr Skrjabinin, Claude Debussyn, Maurice Ravelin ja Mikalojus Konstantinas Čiurlionisin teoksia sekä hänen omaa pianomusiikkiaan.


title: Vytautas Bacevičius

text: Bacevičius on keskeinen hahmo liettualaisen taidemusiikin historiassa, ja hänen säveltäminään pidetään sekä Liettuan ensimmäistä pianokonserttoa että yhtä varhaisimmista liettualaisista baleteista. Lisäksi hänen tuotantoonsa kuuluu muun muassa sinfonioita.


title: Walk of Life (albumi)

text: Walk of Life on Billie Piperin järjestyksessä toinen studioalbumi. Se julkaistiin vuonna 2000.


title: The Best of Billie

text: The Best of Billie on Billie Piperin järjestyksessä kolmas albumi, ja ensimmäinen kokoelma. Se julkaistiin vuonna 2005.


title: Väisälänsaari

text: Väisälä eli Väisälänsaari on Puulan suurin saari. Saari sijaitsee Hirvensalmen kunnassa. Osa saaresta kuuluu Mikkeliin. Nimensä saari on saanut ensimmäisten asukkaidensa mukaan.


title: Väisälänsaari

text: Väisälän ensimmäiset asukkaat olivat Väisäsiä. Ensimmäiset asiakirjatiedot Väisälänsaaren asukkaista löytyvät vuoden 1541 hopeaveroluettelosta. Tuolloin Väisäläsaari oli jakautunut kahteen kylään. Saaren pohjoisosat kuuluvat tuolloin Kynsiänsalon kylään, kun puolestaan eteläpuoliskon alueet jo tuolloin muodostivat Väisälän kylän. Väisälänsaari on merkittävää kesäasutusaluetta. Saarella sijaitsee noin 300 mökkiä ja kesällä saaren elämä on varsin vilkasta. Matkaa Hirvensalmen keskustaan tulee noin 20 kilometriä.


title: Ala dos Namorados

text: Ala dos Namorados on Lissabonissa, Portugalissa vuonna 1993 perustettu folkkia ja poppia soittava yhtye. Kokoonpanoon kuuluvat João Monge, Manuel Paulo ja Nuno Guerreiro.


title: Ala dos Namorados

text: Vuoden 2007 Suomen Idolsin finaalissa Anna Abreu esitti Ala dos Namoradosin kappaleen ""Solta-se o Beijo"".


title: Lämpökäsittely

text: Lämpökäsittely voi tarkoittaa seuraavia asioita:


title: Arnikkikoisa

text: Arnikkikoisa eli tunturikoisa ("Catastia kistrandella") on koisaperhosiin ("Pyralidae") kuuluva arktinen pikkuperhonen. Lajin on kuvannut tieteelle norjalainen Magne Opheim vuonna 1963, Ruijasta 1800-luvun lopulla löydetyn yksilön mukaan.


title: Arnikkikoisa

text: Euroopassa lajia on löydetty vain Suomesta, Ruotsista ja Norjasta, mutta kustakin pohjoismaasta on vain muutamia havaintoja. Lajia kuitenkin esiintyy myös Kolymajoen alueella Koillis-Siperiassa, jossa se on paikoin jopa runsas.


title: Arnikkikoisa

text: Lajia on tavattu Suomesta ainoastaan Käsivarren Lapin Mallan luonnonpuistosta yhteensä 14 yksilöä vuosina 1929, 1934 ja 1936. Siitä ei ole sen jälkeen havaintoja Suomesta. Ruotsin Pältsatunturilta havaintoja on tehty vielä 1990-luvulla. Vuoden 2010 uhanalaisuusluokituksessa tunturikoisa luokiteltiin Suomesta hävinneeksi (RE)


title: Arnikkikoisa

text: Tunturikoisan elintapoja ei juuri tunneta. Se elää kuivalla, kalkkipitoisella tundralla. Perhoset lepäävät kivien päällä ja lentävät lähellä maanpintaa.


title: Arnikkikoisa

text: Nimen arnikkikoisa laji on saanut arnikki-nimisestä tunturikasvista ("Arnica angustifolia"), jonka on siperialaisten havaintojen pohjalta arveltu olevan toukan ravintokasvi. Pohjoismaisilla esiintymispaikoilla arnikki on kuitenkin harvinainen. Toukan todellista ravintokasvia ei tunneta.


title: Hyvän ja pahan tiedon puu

text: Hyvän ja pahan tiedon puu on Raamatun ensimmäisessä Mooseksen kirjassa (2:9) mainittu puu Eedenin puutarhassa. Jumala kieltää ihmistä syömästä puun hedelmiä, koska silloin hän saisi tiedon hyvästä ja pahasta. Käärme, jonka kristinusko on sittemmin tulkinnut olevan Saatana, kuitenkin viettelee Aadamin ja Eevan syömään hedelmän ja kun rike paljastuu, heidät karkotetaan pois Eedenistä, jotta he eivät söisi Elämän puusta ja saisi elää ikuisesti. Kristinuskon opin mukaan tästä rikkeestä seurasi perisynti jokaisen ihmisen kannettavaksi. Usein hyvän ja pahan tiedon puun hedelmä kuvataan omenana, mutta Raamatussa ei mainita hedelmän tarkempaa laatua.


title: Hyvän ja pahan tiedon puu

text: Cyrus H. Gordonin ja Gary A. Rendsburgin mielestä puun nimi on merismi eli synekdokee, jossa "kaikkiin" tai "kokonaisuuteen" viitataan vastakohtien avulla. Tässä tapauksessa Hyvän ja pahan tiedon puu tarkoittaisi "kaiken tiedon puuta".


title: Öljypuomi

text: Öljypuomi on synteettisestä, öljyä kestävästä materiaalista valmistettu öljyntorjuntaväline.


title: Öljypuomi

text: Vakiotyyppinen öljypuomi, ns. vankkuripuomi, on noin 1,5 metriä leveä kellukkeella varustettu hihnamainen rakennelma, joka voidaan laskea mereen aluksesta tai laiturilta. Puomin yläreunassa on yökäyttöä varten merkkivaloja.


title: Öljypuomi

text: Pienet työalukset hinaavat puomin paikoilleen eli sillä pyritään ympäröimään meressä oleva vuotanut öljy tai tarvittaessa ehkäisemään mahdollisesti vuotavan öljyn leviäminen. Mm. haaksirikkoisten alusten ympärille pyritään vetämään öljypuomit, samoin lastiaan purkavien säiliölaivojen.


title: Öljypuomi

text: Puomin rajaaman alueen sisältä öljy pystytään keräämään talteen eri menetelmillä.


title: Öljypuomi

text: Lisäksi on olemassa erilaatuisia kertakäyttöpuomeja; niiden tavallisin tyyppi on öljyä imevällä aineella osittain täytetty muoviputki, jota hinataan mereen vuotaneen öljyläikän yli. Putki kerää öljyn sisäänsä ja läpikyllästynyt puomi voidaan hinata öljyntorjunta-alukseen.


title: Tukehtuminen

text: Tukehtuminen on ihmisen tai eläimen hapen puutteesta johtuva kuoleminen, joka johtuu hengityksen estymisestä tai lakkaamisesta. Sitä edeltää asfyksia. Tukehtuminen saattaa seurata monista asioista. Yleisimpiä tukehtumisen aiheuttajia ovat:Esimerkiksi Suomessa kuoli tapaturmaisesti ruokaan tukehtumalla vuonna 2013 58 ja 2014 44 henkilöä. Tukkeen pois yskäisyn yrittämisen ja erilaisen täräyttämisen jälkeen annettavia ensiaputoimenpiteitä ovat heimlichin ote ja hätätrakeostomia. Näistä heimlichin ote ja hätätrakeostomia ovat viimeisiä toimenpiteitä, jos muu ei auta. Heimlichin otteella saatetaan aiheutta vaurioita ja trakeostomia jo itsessään on ainetta rikkova lääketieteellinen toimenpide.


title: Toyota Auris

text: Toyota Auris on Toyotan vuonna 2007 markkinoille tuoma alemman keskiluokan automalli, joka korvasi sen edeltäjän Toyota Corolla hatchbackin. Auriksia on saatavana joko 3- tai 5-ovisena versiona. Moottorivaihtoehtoja oli aluksi viisi. Toinen sukupolvi julkistettiin vuonna 2012.


title: Toyota Auris

text: Suomessa ensirekisteröitiin 3 458 Aurista vuonna 2008.Toisen sukupolven Toyota Auris julkaistiin 20. elokuuta 2012. Merkittävimpiä eroja edeltäjäänsä ovat sen matalampi ja pidempi kori. Ensiesittelynsä se sai Pariisin autonäyttelyssä syyskuussa 2012. Myynti Euroopassa alkoi tammikuussa 2013. Myynti Japanissa, Uudessa-Seelannissa ja Australiassa alkoi jo syksyllä 2012, nimellä Toyota Corolla Hatchback. Auriksen farmarimalli "Touring Sports" tuli myyntiin kesällä 2013. Auris sai faceliftin vuonna 2015.


title: Toyota Auris

text: Toyota esitteli maaliskuussa 2018 Geneven autonäyttelyssä Auriksen seuraajan. Toyota esitteli sen tuolloin vielä Auriksena, mutta elokuussa kerrottiin mallinimen olevan maailmanlaajuisesti jälleen Corolla. Erona edeltäjäänsä siinä on uusi TNGA-perusrakenne, hieman pidempi akseliväli ja kokonaispituus on kasvanut neljällä senttimetrillä. Moottorivalikoimaan kuuluvat bensiinikäyttöiset 1,8 ja 2,0 litraiset hybridimallit ja 1,2 litrainen turbo. Myynti Euroopassa alkaa vuonna 2019.


title: Adobe PageMaker

text: Adobe PageMaker (aiemmin Aldus PageMaker) on Adobe Systemsin Macintosh ja Microsoft Windows -alustoille julkaisema julkaisuohjelma. Ohjelmiston viimeisin versio 7.0 julkaistiin 9. heinäkuuta 2001.


title: Adobe PageMaker

text: Ensimmäisen version PageMakerista kehitti Aldus Corporation Macintosh 128K -alustalle. Ohjelmisto julkaistiin heinäkuussa 1985 ja yhdessä Macintoshin graafisen käyttöjärjestelmän ja LaserWriterin kanssa julkaisuohjelmistojen käyttö muuttui WYSIWYG-tyyppiseksi. Julkaisualustaksi profiloitumisella oli merkittävä vaikutus Applen menestykseen työasemamarkkinoilla.


title: Adobe PageMaker

text: Vuonna 1994 Adobe Systems osti Alduksen, jolloin PageMaker siirtyi Adoben haltuun. Adobe myy PageMakeria edelleen, mutta PageMaker-nimisen ohjelman kehitys on lakkautettu. Adoben vastaava tuote PageMakerin seuraajana on Adobe InDesign.


title: Kolonnataktiikka

text: Kolonnataktiikka oli jalkaväen taktiikka, jossa vihollisen ryhmitys murrettiin painopistesuunnassa keskittämällä joukot ohuen linjan sijaan syvään kolonnaan, jossa pataljoonat olivat peräkkäin.


title: Kolonnataktiikka

text: Kolonnataktiikan otti ensimmäisenä pysyvästi käyttöön Ranskan vallankumousarmeija 1790-luvulla, vaikkakin linjataktiikkaa vapaampia muotoja oli käytetty (esimerkiksi Preussin Fredrik II Suuri) ja vaadittu (esimerkiksi Ranskassa kreivi de Guibert) jo aikaisemmin 1700-luvulla. Johtoajatus oli, että pataljoonan ja rykmentin komentajalla oli vastuu ja vapaus sijoittaa joukkonsa oman harkintansa mukaan, ei ainoastaan pitkänä ohuena linjana, pataljoonat vieri viereen, vaan maaston ja tehtävän vaatimusten mukaisesti. Tästä seurasi linja vastaan jono keskustelu, jonka ratkaisi jonon hyväksi Ranskan vallankumousarmeija.


title: Kolonnataktiikka

text: Ranskan vallankumousarmeijan kolonnataktiikan rungon muodosti edelleen linjataktiikan mukainen taistelulinja, jossa pataljoonat oli ryhmitetty vierekkäin usein yhdeksän miestä syvään ja sata miestä leveään muotoon. Tämän linjan edessä toimi kevyt jalkaväki valmistelemassa taistelua. Valittuun hyökkäyksen painopistesuuntaan keskitettiin kuitenkin linjaa huomattavasti syvempi muoto, pataljoonien kolonna, jossa useita pataljoonia sijoitettiin peräkkäin. Tämä muodostelma pyrki liikkeellä ja pistimillä murtamaan vastustajan linjan ja näin saavuttamaan voiton taistelussa. Myös tykistöä keskitettiin tukemaan painopistesuuntaa. Onnistuessaan taktiikka mursi vaivattomasti lähitaistelussa perinteisen kolme tai neljä miestä syvän linjan, jota olivat heikentäneet edeltä tykistön ja kevyen jalkaväen tulivalmistelu.


title: Kolonnataktiikka

text: Yksinkertaisin tapa puolustautua kolonnan hyökkäystä vastaan oli keskittää siihen niin kova tuli, että takaa tulevat miehet eivät enää päässeet eteenpäin ruumismassojen ohi.


title: Kurt Baier

text: Kurt Erich Baier (s. 26. tammikuuta 1917 – 7. marraskuuta 2010) oli tunnettu moraalifilosofi.


title: Kurt Baier

text: Baier valmistui Oxfordin yliopistosta ja toimi pitkään Pittsburghin yliopiston professorina. Hän opetti myös Melbournen yliopistossa ja Canberran yliopiston collegessa. Hänellä oli tohtorinarvo Oxfordin, Wienin ja Melbournen yliopistoista. Hän toimi myös Amerikan filosofisen yhdistyksen puheenjohtajana. Baierin puoliso oli filosofi Annette Baier.


title: Kurt Baier

text: Baier tunnetaan erityisesti vuonna 1958 ilmestyneestä teoksestaan "The Moral Point of View", jossa hän pyrki määrittelemään moraalinormien totuuden. Baierin mukaan normi on tosi, jos se on moraalisesti hyväksyttävissä. Hyväksyttävyydelle Baier esittää kolme ehtoa.


title: Sipahi

text: Sipahit (myös Spahi, Spakh) (, sotilas) olivat kahden itäisen suurvallan, muinaisen Persian ja Osmanien valtakunnan hyvin koulutettua ratsuväkeä. Termiä sipahi käytettiin myös Italiassa ja Ranskassa pohjoisafrikkalaisesta siirtomaaratsuväen sotilaasta sekä se antoi perustan brittien intialaisista sotilaista käyttämälle sanalle "sepoy".


title: Sipahi

text: Ottomaanien armeijassa sipahit perustettiin 1300-luvulla. He muodostivat armeijan varsinaisen rungon, ollen useimmiten noin puolet koko armeijan miesvahvuudesta. Samalla he muodostivat myös yhteiskunnan poliittisen ja sosiaalisen eliitin aivan kuten ritarit Euroopassa. Sulttaani antoi sipahille eliniäksi palan maata, nimeltään "timar", jonka tuotoilla hänen tuli kustantaa itselleen aseistus, hevonen ja muut varusteet. Tämä kaikki ei kuitenkaan ollut periytyvää. Timarin tuoton mukaan vaihteli myös yksittäisen sipahin varustus. Yleensä se kuitenkin koostui peitsestä, sapelista, rengashaarniskasta, kypärästä ja tärkeimmästä aseesta, jousesta. Välillä käytettiin myös keihäitä ja nuijia. Sipahit torjuivat pitkään tuliaseiden käyttöönottamisen, mutta myöhemmin heitä aseistettiin myös niillä. Perinteisesti sipahit pukeutuivat turkkilaisen perinteen mukaan pitkiin värikkäisiin viittoihin ja turbaaneihin.


title: Sipahi

text: Ottomaanien armeijan painopiste siirtyi tykistöön ja jalkaväkeen, erityisesti janitsaareihin, 1500-luvulla ja sipahien merkitys ja määrä taistelukentällä väheni. 1700-luvun lopulla sipaheita oli enää jäljellä muutama tuhat ja lopullisesti joukko-osastot lakkautettiin 1828.


title: Sipahi

text: Sipaheiksi kutsuttiin myös joitakin pohjoisafrikkalaisia ratsuväen osastoja, jotka palvelivat Italian ja Ranskan armeijoissa 1800- ja 1900-luvulla. Ranskan algerialaiset sipahit kapinoivat siirtomaaisäntiään vastaan, kun armeija halusi siirtää algerialaisia joukkoja Preussin rajalle auttamaan emämaata sodassa. Myös ensimmäisessä ja toisessa maailmansodassa ranskalaiset käyttivät sipaheja saksalaisia vastaan. Nämä osastot käyttivät päähineenään punaista fetsiä.


title: Hippokoon

text: Hippokoon () oli kreikkalaisessa mytologiassa Spartan kuninkaan Oibaloksen ja najadi Batian poika. Hänen isänsä kuoltua hänen veljestään Tyndareuksesta tuli kuningas. Hippokoon kaappasi poikiensa avustamana vallan – näitä oli joko kaksitoista tai kaksikymmentä – ja ajoi Tyndareuksen ja Ikarioksen maasta.


title: Hippokoon

text: Herakles kuitenkin hyökkäsi Spartaan, tappoi Hippokoonin ja kymmenen tämän pojista ja nosti Tyndareuksen takaisin kuninkaaksi.


title: Hippokoon

text: On esitetty erilaisia käsityksiä siitä, miksi Herakles vihasi Hippokoonin sukua. Pausanias kertoo vihanpidon saaneen alkunsa siitä, että kun Herakles oli hulluudenpuuskassa surmannut Ifitoksen ja saapui Spartaan puhdistautumaan synneistään, Hippokoon kieltäytyi tätä tekemästä. Apollodoros puolestaan kertoo syyksi sen, että Hippokoon taisteli Neleuksen puolella — Gaius Iulius Hyginus ilmeisen erheellisesti väittää Neleuksen olleen Hippokoonin poika. Hyginus myös toistaa Pausaniaan esittämät tapahtumat mutta mainitsee ne Neleuksen teoiksi. Molemmat ovat kuitenkin yhtä mieltä siitä, että tilanne kärjistyi, kun Hippokoonin pojat olivat nuijineet Oionoksen hengiltä, koska tämä oli heittänyt kivellä heidän koiraansa.


title: Liisa Mustonen

text: Liisa Mustonen (ent. "Kuoppamäki", s. 13. lokakuuta 1969 Helsinki) on suomalainen näyttelijä ja teatteriohjaaja. Hän on ollut ehdolla parhaan naispääosan Jussin saajaksi kahteen kertaan; vuonna 2003 elokuvasta "Hengittämättä ja nauramatta" ja 2007 elokuvasta "Kalteva torni". Elokuvien lisäksi näyttelijällä on laaja näyttelijänura televisiossa ja teatterissa.


title: Liisa Mustonen

text: Mustonen avioitui muusikko Sami Kuoppamäen kanssa 2. heinäkuuta 2001, mutta erosi hänestä kesällä 2008. Heillä on tytär. Eron jälkeen hän on alkanut käyttää tyttönimeään Mustonen. Vuonna 2011 hänelle syntyi toinen tytär. Mustonen on naimisissa.


title: Liisa Mustonen

text: Syksyllä 2008 Mustonen oli "Suomen Pelkokerroin" -ohjelman julkkisjaksossa kilpailemassa.


title: Bella Thorne

text: Annabella Avery ”Bella” Thorne (s. 8. lokakuuta 1997 Pembroke Pines, Florida, Yhdysvallat) on yhdysvaltalainen näyttelijä, laulaja, tanssija ja malli. Hänet tunnetaan parhaiten Disney Channelin tilannekomediasarjasta "Shake It Up" (2010–2013), jossa hän näytteli toista päähenkilöä, CeCe Jonesia.


title: Bella Thorne

text: Thorne aloitti näyttelemisen lapsena televisiosarjoissa, kuten "O.C.", "Dirty Sexy Money" ja "Big Love". Läpimurtoroolinsa hän teki lyhytikäisessä draamasarjassa "My Own Worst Enemy", josta hän voitti Young Artist -palkinnon. Saatuaan roolin "Shake It Upista" Thorne alkoi käydä kolmella eri tanssitunnilla joka ilta, sillä hänellä ei ollut aiempaa tanssijankokemusta. Sarjaa tehtiin kolme tuotantokautta vuosina 2010–2013. Se kertoo teiniystävyksistä, CeCestä ja Rockysta, jotka pääsevät tanssijoiksi suosittuun tv-ohjelmaan. Thorne on voittanut CeCen roolistaan parhaan nuoren näyttelijän Young Artistin. Hän on esiintynyt myös mainoksissa vauvaiästä saakka, ja elokuvissa yhdeksänvuotiaasta lähtien.


title: Bella Thorne

text: Thornen ensimmäinen merkittävä elokuvarooli oli "Lomapainajainen" ("Blended", 2014) ja hänen ensiesiintymisensä Hollywood-tuotannossa. Sen jälkeen hän on näytellyt mm. ilkeää tyttöä Madisonia nuortenelokuvassa "The Duff" vuonna 2015. Thorne voitti roolistaan Teen Choice -palkinnon. Hän vieraili lisäksi MTV:n sarjassa "Scream", joka pohjautuu samannimiseen elokuvasarjaan.


title: Bella Thorne

text: Thorne esitti Zendayan kanssa duettona kappaleen "Watch Me" "Shake It Upin" soundtrackille "Break It Down". Hän lauloi myös soolona kappaleen "TTYLXOX" sarjan toiselle soundtrackille "Live 2 Dance". Sille tehtiin myös mash-up -video, jolla kuullaan Thornen kappaleen lisäksi Zendayan laulama "Something to Dance For". Thorne ja Zendaya julkaisivat myös ”Made in Japan” -nimisen EP:n Walt Disney Recordsin kautta vuonna 2012.


title: Bella Thorne

text: Thorne sai levytyssopimuksen Hollywood Recordsilta vuonna 2013. Marraskuussa 2014 Thorne julkaisi EP-levyn "Jersey", jolta ilmestyi hänen ensimmäinen virallinen singlensä ”Call It Whatever”. Kappale nousi "Billboardin" tanssimusiikkilistan sijalle 10.


title: Bella Thorne

text: Thorne esiintyi ensimmäisessä mainoskuvassaan "Parents Magazine" -lehdelle vain kuuden viikon ikäisenä. Hän on tehnyt mallintöitä monille tunnetuille muotimerkeille kuten Tommy Hilfiger, Guess, GAP ja Ralph Lauren. Hänen Suomessa tunnetuimmat mainoskuvansa on kuvattu Zaralle ja Lindexille. Lisäksi Thorne on esiintynyt esimerkiksi "Vogue"- ja "Elle" -muotilehtien kansissa. Nykyään hän toimii mainoskasvona kauneustuotemerkki Neutrogenalle.


title: Bella Thorne

text: Näyttelemisen ja mallintöiden lisäksi Thorne on julkaissut kolme kirjaa. Kirjat ovat lajiltaan nuorisonovelleja ja niistä ensimmäinen, "Autumn Falls", julkaistiin vuonna 2015.


title: Bella Thorne

text: Bella Thornen vanhemmat ovat Tamara (o.s. Beckett) ja Delancey Reinaldo ”Rey” Thorne. Bella on nuorin neljästä lapsesta. Hänellä on isoveli Remington ”Remy” Thorne (s. 1995), sekä isosiskot Danielle ”Dani” Thorne (s. 1993) ja Kaili Thorne (s. 1992). Hänen kaikki sisaruksensa ovat näytelleet ja olleet malleja. Thornella on äitinsä puolelta italialaisia ja irlantilaisia ja isänsä kautta kuubalaisia sukujuuria.


title: Bella Thorne

text: Bella Thornen isä kuoli keväällä 2007 moottoripyöräonnettomuudessa. Thorne asuu nykyään Los Angelesissa perheensä kanssa. Hänellä on kaksi koiraa, husky nimeltä Hades ja maltankoira nimeltä Kingston, sekä kaksi kissaa, Lola ja Louis.


title: Bella Thorne

text: Thorne sairastaa dysleksiaa, joka hänellä diagnosoitiin ensimmäisellä luokalla. Hän kävi ensin julkista koulua, mutta siirtyi myöhemmin kotiopetukseen. Suurimmaksi syyksi tähän Thorne kertoi kiusaamisen, jota koki alakoulussa.


title: Bella Thorne

text: Bella Thorne seurusteli näyttelijä Gregg Sulkinin kanssa noin vuoden. He ovat sittemmin eronneet. Thorne on seurustellut myös artisti Lil Peepin kanssa. Sen jälkeen Thorne tapaili näyttelijä Tyler Poseya muutaman kuukauden. Syksyllä 2016 Thorne paljasti olevansa biseksuaali. Hän seurustelee veljensä ex-tyttöystävän Bella Pendergastin kanssa.


title: Galois’n laajennus

text: Kuntateoriassa Galois’n laajennus on algebrallinen laajennus "E"/"F", joka toteuttaa tiettyjä ominaisuuksia. Voidaan myös sanoa lyhyemmin, että laajennus on Galois. Galois’n laajennuksen merkittävyys käy ilmi siitä, että laajennuksella on Galois’n ryhmä ja se toteuttaa Galois’n teorian peruslauseen.


title: Galois’n laajennus

text: Galois'n laajennuksen määritelmä on seuraava: kuntalaajennus "E"/"F" on Galois, jos automorfismien ryhmän "Aut(E/F)" kiintokunta on sama kuin kunta "F".


title: Galois’n laajennus

text: Emil Artinin tuloksen perusteella Galois’n laajennus voidaan konstruoida seuraavasti: Olkoon "E" on annettu kunta, "G" on äärellinen ryhmä "E":n automorfismeja ja "F" on "G":n kiintokunta. Tällöin "E"/"F" on "E":n Galois’n laajennus.


title: Galois’n laajennus

text: Tärkeä Emil Artinin tulos on seuraava: Äärellinen laajennus "E"/"F" on Galois, jos ja vain jos jokin seuraavista on voimassa


title: Formula 1 -kausi 1985

text: Formula 1 -kausi 1985 oli järjestyksessään 36. Formula 1 -kausi. Se alkoi 7. huhtikuuta Brasiliassa ja päättyi 3. marraskuuta Australiassa 16 osakilpailun jälkeen. Kuljettajien mestaruuden voitti urallaan ensimmäistä kertaa ranskalainen Alain Prost ja valmistajien tittelin vei McLaren-TAG. Michele Alboreto oli pistejohdossa Portugalin GP:stä Saksan GP:n asti.


title: Oibalos

text: Oibalos () oli kreikkalaisessa mytologiassa Spartan kuningas.


title: Oibalos

text: Hänen sukupuustaan kerrotaan eri lähteissä keskenään hieman ristiriitaisia tietoja. Apollodoros kertoo hänen isänsä olleen Perieres, ja että hän oli naimisissa Batian, najadin, kanssa; heidän lapsensa olivat Tyndareus, Hippokoon ja Ikarios. Pausanias toteaa hänen olleen Kynortaksen poika ja Gorgofonen toinen puoliso Perieraksen kuoleman jälkeen. Tästä suhteesta hänellä olisi lapset Arene, Tyndareus ja Ikarios.


title: Henótês-seurakunta

text:
Henótês-seurakunta on kristillinen yhdistys, jonka tarkoituksena on "auttaa ihmisiä löytämään Raamatun mukainen usko Jeesukseen Kristukseen ja auttaa uskovia kasvamaan Kristuksen tuntemisessa". Henótês on kreikkaa ja tarkoittaa yhteyttä Kristuksessa.
Seurakunnan perusti "Mauri Koskipalo", ja ensimmäinen kokous pidettiin 12. joulukuuta 1992. Nykyisin toimintaa on pääasiassa Salossa, Helsingissä, Tampereella, Lohjalla, Vammalassa, Turussa ja Porvoossa sekä satunnaisesti muillakin paikkakunnilla.


title: George Kollias

text: George Kollias (s. 30. elokuuta 1977 Kórinthos, Kreikka) on kreikkalainen rumpali. Kollias on tullut tunnetuksi eritoten eteläcarolinalaisen death metal -yhtyeen Nilen rumpalina (vuodesta 2004 lähtien). Kollias tunnetaan myös äärimmäisen nopeista blast beateista ja kahden jalan käytöstä rumpujen soitossa. Nilen Annihilation Of The Wicked -albumin kolmannessa raidassa Sacrifice Unto Sebekissä onkin kuultavissa 265 bpm tuplabasarirummutusta kuudestoistaosanuotteina ja Those Whom the Gods Detest -albumin aloitusraidassa Kafir! on blast beat -osuuksia tempossa 280 bpm. Nile


title: George Kollias

text: Extremity Obsession


title: George Kollias

text: Nightfall


title: George Kollias

text: Sickening Horror


title: George Kollias

text: Ade


title: George Kollias

text: Cerebrum


title: George Kollias

text: Deus Infestus


title: Totuuden Ystävät

text: Totuuden Ystävät on Suomessa toimiva uskonnollinen yhdyskunta, joka on rekisteröity vuonna 1958. Sen perustajiin kuuluivat kirjailijana ja säveltäjänä tunnettu Oskari Kiiras sekä taidemaalari Jarl Falck. Muita perustajajäseniä olivat muun muassa konttoripäällikkö Eero Kurki, lehtikustantajana toiminut vahtimestari Arvo Onni Salminen sekä toimittaja ja salatieteilijä Anselm Kaste.


title: Totuuden Ystävät

text: Totuuden ystävien tunnustuksen mukaan ”Jumala on Ikuinen Voima, persoonaton ykseys, joka on aina ollut ja tulee ikuisesti olemaan”, ja heidän vakaumuksensa mukaan ”jokaisella ihmisellä on vapaus, oikeus ja velvollisuus luoda itse jumalasuhteensa”. Yhteisössä ei ole pappeja, vaan jokainen jäsen voi antaa lapselle nimen, vihkiä avioliittoon ja haudata vainajan. Yhdyskunnan mukaan sen uskonnolliset käsitteet perustuvat yksistään tieteelliseen maailmankatsomukseen. Toimintaan kuuluvat Helsingissä pidettävät kuukausikokoukset. Harri Heinon mukaan välillä Totuuden ystäviin kuului vain yksi jäsen.


title: Oulun Insinöörit

text: Oulun Insinöörit ry on vuonna 1945 perustettu Insinööriliitto IL ry:n Oulun, Pohjois-Pohjanmaan ja Koillismaan alueen alueyhdistys. Yhdistyksessä on yli 3000 jäsentä ja on siten yksi IL ry:n suurimmista alueyhdistyksistä ja suurin Pohjois-Suomessa.


title: Oulun Insinöörit

text: Jäsenistö koostuu Pohjois-Pohjanmaan alueella työskentelevistä insinööreistä ja rakennusarkkitehteistä, joiden työtehtävät vaihtelevat suunnittelijasta asiantuntijaan.Villa Kaljaasi on Oulun Insinöörien huvila Oulun Hietasaaressa, osoitteessa Kaljaasintie 8. Huvila on yhdistyksen toiminnan keskus, jossa järjestetään suurin osa tapahtumista. Johtokunta ja erilaiset työryhmät pitävät pääsääntöisesti kaikki kokouksensa Villa Kaljaasilla. Villa Kaljaasia vuokrataan jäsenille erilaisien tilaisuuksien, yleensä juhlien, järjestämiseen.


title: Ross Lupaschuk

text: Ross Lupaschuk (s. 19. tammikuuta 1981 Edmonton, Alberta, Kanada) on kanadalainen jääkiekkopuolustaja. Oikealta pelaava Lupaschuk on taitava kiekollinen puolustaja, jolla on vahvuuksia myös fyysisessä pelissä.


title: Ross Lupaschuk

text: Lupaschuk debytoi jo 16-vuotiaana WHL:n Prince Albert Raidersissa. Washington Capitals varasi Lupaschukin NHL:ään . Lupaschuk pelasi WHL:ssä viisi kautta ja hän voitti Kanadan juniorisarjojen yhteisen mestaruuden Memorial Cupin Red Deer Rebelsissä 2000–2001. Hänet valittiin kauden päätteeksi myös WHL:n tähdistökentälliseen.


title: Ross Lupaschuk

text: Lupaschuk ei pelannut Washingtonissa otteluakaan, sillä viimeisen juniorikautensa jälkeen kesällä 2001 hänet kaupattiin Pittsburgh Penguinsiin. Lupaschukin lisäksi Pittsburgh sai kaupassa Kris Beechin ja Michal Sivek, kun Washingtoniin siirtyivät Jaromír Jágr ja František Kučera. Penguinsin farmijoukkueessa Wilkes-Barre/Scranton Penguinsissa hän pelasi neljä kautta. Pittsburghissa hän pelasi vain kolme NHL-ottelua kaudella 2002–2003.


title: Ross Lupaschuk

text: Kaudeksi 2005–2006 Lupaschuk siirtyi Ruotsin Elitserienin Moraan, jonka väreissä hän voitti sekä jäähypörssin 168 minuutilla että puolustajien pistepörssin (13+17=30). Seuraavaksi kaudeksi hän siirtyi Malmö IF:ään, mutta kauden alku sujui niin joukkueelta kuin puolustajalta itseltään heikosti ja Lupaschuk siirtyi kesken kauden Oulun Kärppiin. Kärpissä Lupaschuk oli merkittävässä roolissa pudotuspeleissä ja oli mukana auttamassa joukkueetta Suomen mestaruuteen. Kesällä 2007 Lupaschuk solmi uuden sopimuksen venäläisseura Avangard Omskin kanssa.


title: Ross Lupaschuk

text: Lupaschuk yritti takaisin NHL:ään kaudeksi 2008–2009, kun hän osallistui Anaheim Ducksin harjoitusleirille. Hän ei saanut pelipaikkaa Anaheimista ja palasi takaisin Venäjälle. Lupaschuk siirtyi uudessa KHL-liigassa pelaavaan Sibir Novosibirskiin. Hän ei pelannut koko kautta Venäjällä, sillä 22 pelin jälkeen tammikuussa 2009 hänen sopimuksensa irtisanottiin. Loppukaudeksi Lupaschuk siirtyi Ruotsin Moraan Allsvenskaniin.


title: Ross Lupaschuk

text: Kauden 2009–2010 alussa Lupaschuk ei pelannut missään, mutta marraskuussa 2009 julkaistiin, että Ross Lupaschuk siirtyi loppukaudeksi pelaamaan HIFK:n joukkueeseen SM-liigaan. HIFK:sta hän siirtyi DEL-liigan Kölner Haieen, jossa pelasi kaudella 2010–2011 vain 15 ottelua. Seuraavaksi kaudeksi hän siirtyi Itävallan pääsarjan Vienna Capitalsiin. Lupaschuk pelasi Capitalsissa tammikuulle 2012, jolloin hänet vapautettiin sopimuksesta joukkueen hankittua André Lakosin. Helsingin Jokerit hankki 30. tammikuuta Lupaschukin loppukauden kattavalla sopimuksella. Jokereissa hän voitti pronssia ja palasi sen jälkeen Itävaltaan, EC Salzburgiin.


title: Tahdonvoimaa

text: Tahdonvoimaa on Hausmyllyn vuonna 1995 ilmestynyt studioalbumi. Levyllä on muun muassa Hausmyllyn tunnetuimpiin kappaleihin kuuluva ”Ikävä lokakuu”.


title: Tahdonvoimaa

text: Levy pysyi vuonna 1995 Suomen virallisella listalla neljä viikkoa, mutta ei saanut yhtä paljon suosiota kuin aikaisemmat albumit. Paras sijoitus oli 28.


title: Kate Walsh (laulaja)

text: Kate Walsh (s. 20. helmikuuta 1983 Burnham-on-Crouch) on englantilainen laulaja. Hän on kotoisin Burnham-on-Crouchista Essexistä, Englannista.


title: Kate Walsh (laulaja)

text:
Walshin julkaisi ensimmäisen albuminsa "Clocktower Park" vuonna 2003 pienelle indie-levy-yhtiölle nimeltä Kitchenware Records. Vuonna 2007 Walsh julkaisi toisen albuminsa "Tim's House" omakustanteena, oman levy-yhtiönsä Blueperry Pien kautta. Walsh äänitti levyn ystävänsä kotona ja nimesi levyn hänen kunniakseen.
Aluksi levy oli saatavilla Walshin MySpace-sivulta mutta myöhemmin hän laittoi sen myyntiin iTunes-verkkokauppaan ja levy kohosi nopeasti Ison-Britannian iTunesin myydyimpien levyjen joukkoon ollen jopa listan kärjessä.


title: Remix Schysteemi

text: Remix Schysteemi on Hausmyllyn vuonna 1991 julkaistu albumi, joka sisältää remix-versioita debyyttialbumin "Schysteemi" kappaleista.


title: Remix Schysteemi

text: Albumi nousi Suomen virallisen listan kuudennelletoista sijalle, ja pysyi listalla yhteensä yhdeksän viikkoa.


title: Olli Lounasmaa

text: Olli Viktor Lounasmaa (20. elokuuta 1930 Turku – 27. joulukuuta 2002 Goa, Intia) oli suomalainen fyysikko ja akateemikko.


title: Olli Lounasmaa

text: Lounasmaa perusti Teknillisen korkeakoulun Kylmälaboratorion vuonna 1965 ja toimi vuoteen 1996 sen johtajana. Hänen johdollaan kylmälaboratoriossa tehtiin Helium-3:n suprajuoksevuuden todentaminen vuonna 1973 ja laboratorio sai mainetta ytimien magneettisen järjestäytymisen tutkimisessa sekä aivojen magnetoenkefalografiassa. Näiden tutkimusten sivutuotteena laboratorio teki useita kylmyyden maailmanennätyksiä. Lounasmaa palkittiin tieteellisestä työstään useilla palkinnoilla. Akateemikon arvonimen hän sai vuonna 1997. Lounasmaata pidetään Suomen kansainvälisesti tunnetuimpana fyysikkona.


title: Olli Lounasmaa

text: Lounasmaa suoritti filosofian kandidaatin tutkinnon Helsingin yliopistossa vuonna 1953 ja filosofian tohtorin tutkinnon Oxfordin yliopistossa vuonna 1958. Tämän jälkeen hän työskenteli Argonne National Laboratoryn tutkijana. Vuonna 1965 Lounasmaa nimitettiin Teknillisen korkeakoulun teknillisen fysiikan professoriksi.


title: Olli Lounasmaa

text: Olli Lounasmaa oli Albert von Hellensin (1879–1950) tyttären Inki Lounasmaan (1905–1990) poika. Lounasmaa oli naimisissa Inkeri Lounasmaan kanssa, ja heillä on kaksi tytärtä: edunvalvontajohtaja Marja Lounasmaa ja neurologi Kiti Müller (s. 1954). Lounasmaa kuoli sydänkohtaukseen ollessaan lomamatkalla Goassa vaimonsa ja kahden lapsenlapsensa kanssa.


title: Sä oot jees

text: Sä oot jees on Hausmyllyn vuonna 1992 julkaistu toinen studioalbumi. Edelliseen albumiinsa "Schysteemi" verrattuna albumilta löytyy enemmän ”vakavampia” kappaleita. Albumi nousi Suomen virallisen listan kymmenennelle sijalle, ja pysyi listalla yhteensä kaksitoista viikkoa.


title: Sä oot jees

text: ”Gigolo (kaakaoautomaatti remix)” -kappaleessa kuullaan yhtyeen artisti Dromen eli Jari Karjalaisen tekemä kaakaoautomaatti-imitaatio.


title: Speedway (Hausmyllyn albumi)

text: Speedway on Hausmylly-yhtyeen vuonna 1997 julkaistu albumi. Albumin kappale ”Odotan” osallistui saman vuoden Syksyn sävel-kilpailuun sijoittuen 2. sijalle.


title: Rakastaa – ei rakasta

text: ...rakastaa, ei rakasta... on Hausmyllyn neljäs studioalbumi, joka julkaistiin vuonna 1993.


title: Rakastaa – ei rakasta

text: Albumi nousi Suomen virallisen listan sijalle 12, ja pysyi listalla yhteensä 10 viikkoa.


title: Niko Kalliokoski

text: Niko Kalliokoski (s. 26. toukokuuta 1982 Kokkola) on suomalainen jalkapalloilija ja jalkapallovalmentaja, joka toimii Kolmosessa pelaavan KPV Akatemian valmentajana. Hänen pelipaikkansa on keskuspuolustaja tai puolustava keskikenttäpelaaja.


title: Niko Kalliokoski

text: Kalliokoski aloitti uransa Kokkolan Palloseuran junioreissa, josta siirtyi Kokkolan Pallo-Veikkojen organisaatioon. Vuonna 1993 hän oli mukana voittamassa nappuloiden Suomen mestaruutta KPV:n joukkueessa. Hän pelasi Veikkausliigaa kausina 2003–2004 FF Jarossa, mutta päätti palata takaisin Kokkolaan. Kalliokoski on työskennellyt siviiliammatikseen varastomiehenä.


title: Niko Kalliokoski

text: Kalliokoski on pelannut myös futsalia Suomen maajoukkueessa sekä seuratasolla TP-Kaarlen riveissä.


title: Fever (Kylie Minoguen albumi)

text: Fever on kahdeksas studioalbumi australialaisen laulajan Kylie Minogue. Se julkaistiin 1. lokakuuta 2001 Euroopassa ja 26. helmikuuta 2002 Yhdysvalloissa.


title: Fever (Kylie Minoguen albumi)

text: "Fever" palautti Kylien listahuipulle. Cathy Dennisin ja Rob Davis kirjoittivat jättihittin "Can't Get You Out of My Head" Kylielle ja se julkaistiin ensimmäisenä singlenä albumilta. Se nousi 40 maassa listaykköseksi ja singleä myytiin yli 4 miljoonaa kappaletta. Kappale kasvoi megahitiksi myös Yhdysvalloissa, jossa Kylien ura oli ollut melkoisessa jäässä sitten 1980-luvun suurien hittien. Kappale on myös koko 2000-luvun viidenneksi menestynein single ja maailman kaikkien aikojen 51:seksi myydyin single. Yhdysvalloissa yhteensä lasketun myynnin, radiosoiton ja klubisoiton ansiosta "Can't Get You Out of My Head" oli Yhdysvaltain listaykkönen yhdeksän viikkoa.


title: Fever (Kylie Minoguen albumi)

text: Albumi on myynyt maailmanlaajuisesti hieman yli kahdeksan miljoonaa kappaletta. Myös muut albumilta irrotetut singlet "In Your Eyes", "Love at First Sight" ja "Come into My World" olivat suuria kansainvälisiä hittejä. Albumi myi kolminkertaista platinaa Britanniassa sekä platinaa Yhdysvalloissa (yli miljoona albumia). Albumi saavutti platinastatuksen lähes kaikkialla Euroopassa.


title: Fever (Kylie Minoguen albumi)

text: Albumin ensimmäinen single "Can't Get You Out of My Head" julkaistiin 8. syyskuuta 2001. Toinen single "In Your Eyes" julkaistiin 21. tammikuuta 2002 Australiassa ja 18. helmikuuta 2002 Britanniassa. Kolmas single "Love at First Sight" julkaistiin 10. kesäkuuta 2002. Neljäs ja viimeinen single "Come into My World" julkaistiin 2. marraskuuta 2002 Australiassa ja 11. marraskuuta Britanniassa.


title: Gustavo Dudamel

text: Gustavo Dudamel Ramírez (s. 26. tammikuuta 1981) on venezuelalainen kapellimestari, joka valittiin Los Angelesin filharmonikkojen ylikapellimestariksi Esa-Pekka Salosen jälkeen. Hänen viisivuotinen sopimuksensa alkoi kaudesta 2009–2010.


title: Gustavo Dudamel

text: Dudamel aloitti opintonsa lapsena Venezuelan nuoriso-orkesterijärjestelmässä El Sistemassa opettajanaan sen perustaja José Antonio Abreu ja keskittyi viuluun kymmenvuotiaana. Hän on Simón Bolívar -nuoriso-orkesterin ylikapellimestari sekä Göteborgin sinfoniaorkesterin ylikapellimestari kaudesta 2007–2008 alkaen.


title: Gustavo Dudamel

text: Dudamel on voittanut Mahler-kapellimestarikilpailun vuonna 2004.


title: Artemisionin taistelu

text: Artemisionin meritaistelu käytiin Persian sekä Kreikan kaupunkivaltioiden muodostaman helleenisen liiton laivastojen välillä osana persialaissotia vuonna 480 eaa. Se sijoittui Artemisionin niemen edustalle. Tradition mukaan taistelu käytiin samana päivänä kun Thermopylain taistelu.


title: Artemisionin taistelu

text: Herodotoksen mukaan ennen taistelua kreikkalaisten laivastoon kuului:Lisäksi mukana oli yhdeksän viisikymmenairoista laivaa ("pentekontoros"). Vaikka spartalaiset lähettivät vain 10 laivaa, vaativat he saada johtaa laivastoa. Ateenalaiset suostuivat tähän koska he halusivat säilyttää laivaston yhtenäisyyden. Kreikkalaiset päättivät kohdata persialaisten laivaston Artemisionin kohdalla Euboian edustalla. Lisäksi laivastoon liittyi taistelun aikana 53 ateenalaista kolmisoutua. Yhteensä ateenalaiset siis lähettivät 200 kolmisoutua.


title: Artemisionin taistelu

text: Laivastot kohtasivat toisensa ensimmäisen kerran Thessalian rannikon edustalla, lähellä Thermopylain solaa, jonka kautta kreikkalainen armeija aikoi tukkia persialaisten pääsyn Kreikkaan. Ateenalaisten komentaja Themistokles halusi pidätellä persialaisia niin kauan että Euboia saataisiin evakuoitua. Persialaiset lähettivät kuitenkin 200 laivaa Euboian eteläpuolitse aikomuksenaan saartaa kreikkalaiset Euboian ja mantereen väliseen salmeen.


title: Artemisionin taistelu

text: Seuraavana päivänä kreikkalaiset tekivät hyökkäyksen persialaisten päälaivastoa vastaan. Persialaiset yllättyivät täysin ja kreikkalaiset saivat vallattua 30 laivaa. Taistelun jälkeisenä iltana alkoi yllättäen kova myrsky, joka tuhosi persialaisten 200 laivaa joiden piti kiertää Euboian ympäri. Seuraavana päivänä 53 ateenalaista kolmisoutua liittyi laivastoon. Kreikkalaiset päättivät hyökätä heti ja saivat tuhottua kilikialaisia laivoja.


title: Artemisionin taistelu

text: Seuraavana päivänä persialaiset purjehtivat kreikkalaisia vastaan puoliympyrän muotoisessa muodostelmassa. Heidän aikomuksensa oli saartaa kreikkalaiset Artemisioniin. Seuranneessa taistelussa persialainen laivasto valtasi viisi kreikkalaista alusta. Ateenalainen Kleinias, Alkibiadeen isä, tuhosi myös suuren määrän vihollisen laivoista. Kreikkalaiset kärsivät kuitenkin suuria tappioita. Herodotoksen mukaan puolet ateenalaisten laivoista tuhoutuivat tai vaurioituivat niin ettei niitä voitu enää korjata.


title: Artemisionin taistelu

text: Kreikkalainen laivasto perääntyi taistelun jälkeen Salamiin saarelle Ateenan edustalla, jonne ateenalaiset oli evakuoitu. Laivastot kohtasivat toisen kerran Salamiin taistelussa syyskuussa 480 eaa.


title: Orestes

text: Orestes (, sananmukaisesti suunnilleen "vuoristolainen") oli kreikkalaisessa mytologiassa Mykenen kuninkaan Agamemnonin ja Klytaimnestran poika.